Санжар КУВВАТОВ: ДАРВОЗАБОНЛАРНИНГ ЎЗИГА ХОС СИРЛАРИ БОР\nКиритилган сана: 12.12.2011.\nАйни пайтда Ўзбекистон олимпия терма жамоаси келаси йили Лондонда бўлиб ўтадиган олимпиада ўйинларига йўлланма олиш учун кураш олиб бормоқда.\nВадим Абрамов устозлик қилаётган олимпиячиларимизнинг ишларини яхши кетмоқда дейиш мумкин. Ҳозирча ўтказилган учта ўйинда вакилларимиз битта ғалаба ва иккита дуранг қайд этишиб, ўз гуруҳларида биринчи ўринда боришмоқда. 23 ва 27 ноябрь кунлари олимпия терма жамоамиз гуруҳдаги асосий рақибларимиз – БАА ва Австралия майдонларига сафар уюштиришиб, иккала рақиб майдонидан очко билан қайтишга муваффақ бўлди.\nУшбу сафар ўйинларида посбонимиз Санжар Қувватов ўз маҳоратини кўрсатиб, терма жамоамиз дарвозаси дахлсизлигини сақлай олди.\n- Санжар, футболга қачондан меҳр қўя бошлагансиз?\n- Ростини айтсам, аниқ ёшим эсимда йўқ. Лекин жудаям кичик эдим. Дадам ўзи тўп тепарди ва ҳар сафар мени стадионга ўзи билан бирга олиб кетарди. Ўшандаёқ дадамнинг ўйинларини кўриб футбол ҳаётимга айлана бошлаган.\n- Футбол билан шуғулланишни қачондан бошлагансиз?\n- Адашмасам, 7-синфда ўқиётганимдан бошлаб дарвозабонликка қизиқиш уйғонган.\n- Демак, 14 ёшлигингизда машғулотга киришган экансиз. Кеч эмасми?\n- Йўқ, йўқ сиз мени нотўғри тушундингиз шекилли. Дарвозабонликни 7-синфдан бошлаганман демоқчи эдим. Унгача ярим ҳимоячи амплуасида тўп тепардим.\n- Қизиқ, амплуангизни ўзгартиришингизнинг сабаби нима билан боғлиқ. Ярим ҳимоя чизиғида тўп суриш қийинмиди?\n- Мактаблар ўртасида “Умид ниҳоллари” турнирининг саралаш босқичи бошланган эдим. Бизнинг жамоада дарвозабон йўқ эди. Ўшанда мураббийимизни олдига бориб, дарвозани мен қўриқлайман деганман. Шу-шу дарвоза чизиғида ўйнаб кетдим.\n- Ундай бўлса, Сизда илгаритдан дарвозабонликка қизиқиш бўлган экан-да?\n- Ҳа, шундай. Футболчи сифатида шаклланаётган пайтларим машғулотлардан сўнг шерикларим менга пенальти ёки олис масофалардан зарба йўллаб, мени синаб кўришарди. Ўшандаги қўшимча машқлар мени дарвозабонликка чорлайверган.\n- Кўп гол қўйиб юбориб, дарвозабонликдан кўнглингиз совуган пайтлар бўлганми?\n- Йўқ, бундай ҳиссиётлар умуман бўлмаган. Аксинча, дарвозабонликка ўтганимдан сўнг уйдагиларим, айниқса дадам мени янада кўпроқ қўллаб-қувватлаган.\n- Гапларингиздан сезилиб турибдики, футболдаги илк устозингиз дадангиз, шундайми?\n- Ҳа, худди шундай. Дадам ҳозирда ҳам Касби туманидаги иккинчи лига жамоасида мураббийлик қилади.\n- Олимпия терма жамоамиз Лондон-2012 саралаг босқичи доирасидаги турнирдаги сўнгги икки учрашувини БАА ва Австралияда ўткаазиб, юртимизга икки очко билан қайтди. Гуруҳдаги асосий рақиблар билан меҳмонда дуранг ўйнаб қайтиш бизнинг Лондон олимпиадасига бориш имкониятларимизни кескин оширди, деб ҳисоблайсизми?\n- Саралашнинг биринчи даврасидан сўнг 5 очко билан ўз гуруҳимиз пешқадами бўлиб турганимиз бизни Лондонга боришимиз учун камлик қилади. 5 февраль куни ўз майдонимизда Австралия термасини қабул қиламиз. Ўша ўйинни ютиб олсак, олдимизга қўйилган вазифанинг 80-90 фоизини бажарган бўламиз. Қолган учта ўйиннинг иккитасини ўзимизда ўтказиб, Ироқ майдонига сафар уюштирамиз. Ироқ ҳам кучли жамоа.\n- БАА ва Австралиядаги учрашувларнинг қай бири оғирроқ бўлди деб ўйлайсиз?\n- БААдаги ўйинда бизда вазиятлар камроқ бўлди. Лекин рақиб ҳам мен қўриқлаган дарвоза олдида айтарли таҳдид сола олмади. Австралиядаги учрашув эса бир мунча очиқроқ ва ҳужумкор руҳда ўтди. Ундан ташқари, яшил қитъага 16 соат атрофида парвоз қилганимиз кўпчилигимизни толиқтириб қўйди. Шу боисдан ҳам кенгурулар юртидаги баҳсни қийинроқ бўлди, дейишга асосларим бор.\n- Бош мураббий Вадим Абрамов ўз интервьюларида термаларимизнинг сафар ўйинларида тўп суриш бир мунча осонроқ. Чунки бошқа мамлакатлар майдонлари жудаям текис деб таъкидлайди. 5 февраль куни Тошкентда Австралия термасини қабул қилганимизда “Пахтакор” стадионидаги майдон ва юртимиздаги совуқ об-ҳаво бизга панд бериб қўймасмикан?\n- Майдоннинг сифатсизлиги ёки об-ҳавонинг ноқулайлиги деган баҳоналар мухлисларни қизиқтирмай қўйган. Уларни ҳар қандай ҳолатда ҳам натижа қониқтиради холос. Умуман олганда, 5 февраль куни қандай ҳолат бўлишидан қатъи назар биз ҳам, австралияликлар ҳам бир хил шароитда майдонга тушамиз. Ўйлайманки, ўша куни ғалаба қозониб ўзбек халқига қувонч улашамиз.\n- Умуман, Олимпия терма жамоамизнинг Лондон-2012га бориш имкониятларини қандай баҳолайсиз. Биз бу вазифани уддалашга ҳақиқатдан ҳам қодирмизми?\n- Илгарилари, бизнинг жамоалар Европа вакиллари билан тўқнаш келишганида ўртадаги тафовут яққол сезилиб турарди. Футболчиларимиз кучли рақиб қаршисида довдириб қолиши ҳеч гап эмасди. Вақт ўтяпти, футбол тезлашяпти, биз ўсяпмиз. Буни ҳозирги кунда бемалол кўриб, фарқлаб олиш мумкин. Ўзбекистон футболи юксалиб, кучли жамоалар билан тенг савияга чиқиб олди. Шу боисдан ҳам бемалол айта оламанки, Ўзбекистон олимпия терма жамоаси Лондон-2012га боришга тўла-тўкис ҳақли.\n- Ўз амплуадошларингиздан кимларнинг ҳаракатларига ҳавас қиласиз, улардан нималарни ўзлаштиришга уринасиз?\n- Футболдаги кумирларим бу – Мадриднинг “Реал” клуби дарвозабони Икерь Касильес ҳамда Москванинг ЦСКА аъзоси Игорь Акинфеев. Ушбу икки дарвозабонларнинг машҳур сейвлари ёзилган видеотасмалар менда бор. Ўша дискларни томоша қилиб, кўп нарсаларни ўзлаштириб бораман.\n- Футболчилар ҳар сафар ранг-баранг машқларни бажаришади. Лекин дарвозабонларнинг тайёргарликлари ва машғулотлари деярли бир хилдек туюлади. Ўсиш учун яна нималар қиласилар?\n- Аввало, барчаси мураббийга боғлиқ, деб ўйлайман. Саволингиз жудаям ўринли. Илгари мен ишлаган мураббий билан ҳар сафар бир хил машқни бажараверардим. Ҳозирги устозим Денис Иванков бўлса турли туман машқларни юклаб келмоқда. Ростини айтсам, Иванков билан нечта машғулот олиб борган бўлсам, ҳар сафаргиси ҳар хил бўлган. Шунингдек, бир нарса мени хурсанд қилади. Денис Иванков ёш мутахассис. Балки шунгадир, балки унинг ўзи шундайдир – у жудаям талабчан ва ранг-барангликка интилувчи тиришқоқ инсон. У ҳар машғулотдан олдин барча дарвозабонларни йиғиб, ўз тузиб чиққан машғулот режасини қоғозда тушунтириб ўтади. Кейин машғулот чоғида айнан ўша дастур устида ишлаймиз.\n- Сизнингча, машғулотларда дарвозабонлар кўпроқ тер тўкадими ёки футболчиларми?\n- Учрашувлар пайтида дарвозабонлар ўз жойида туради. Футболчиларга қараганда жудаям кам югуради ва камроқ меҳнат қилади. Бироқ машғулотларда буни акси бўлади. Очиғини айтсам, дарвозабонлар машғулотлар чоғида футболчиларга нисбатан 3-4 баробар кўп меҳнат қилади.\n- Забаларни қайтариш учун тўпга отиласилар. Машғулот ёки учрашувлардан сўнг баданингиздаги оғриқ қанчалик даражада билинади?\n- Ёшлик пайтида қўлларим, оёқларим ва елкаларим шилинарди ва оғриқ кучли тарзда сезиларди. Ҳозир бўлса, умуман оғриқ билинмайди. Қайтанга, қанча узоққа сакрасак ёки думаласак шунчалик завқли.\n- Ватанимизнинг биринчи рақамли посбони Игнатий Нестеровни олдига бориб ундан керакли кўрсатмаларни олишга интилганмисиз?\n- Сўнгги пайтларда миллий ва олимпия терма жамоаларимиз кўп марта бирга йиғилиб, машғулотлар олиб боришига тўғри келмоқда. Ана ўша пайтларда Нестеров менга асқотади. Ундан унумли фойдаланиб қолишга ҳаракат қиламан. Игнатий машғулотлардаги ҳаракатларимни кўриб, бу ҳислатинг яхши, фалон машқ бўйича янада кўпроқ ишла, деб камчиликларимни айтиб туради.\n- Пенальти қайтариш учун алоҳида ишлайсизларми ёки бу стандартга шунчаки лоторея сифатида қарайсизларми?\n- Албатта, машғулотлар пайтида бу борада ишлаб борамиз. Лекин ҳеч бир дарвозабон пенальти қайтариш учун нималарга аҳамият беришини айтмаса керак. Чунки бу биз дарвозабонларнинг ўзига хос сиримиз ҳисобланади.\n- Чилилик дарвозабон Хосе Луис Чилаверт жарима зарбалари ва пенальти тепиш борасида етакчи ҳисобланган. Сизда ҳам стандарт вазиятларини тепишга қизиқиш ёки иштиёқ борми?\n- Ўзим шу амплуа вакили бўлганим учун негадир дарвозага зарба беролмайман. Ҳатто машғулотларда ҳам.\n- Олимпия терма жамоада асосий дарвозабон ҳисоблансангиз-да, клубингиз “Машаъл”да мунтазам равишда дарвозани қўриқламайсиз. Бу нимадан далолат, “Машаъл” устозининг Сизга ишонмаганиданми ёки рақобатнинг кучлилигиданми?\n- Яқинда шу масала юзасидан клубдаги мураббийим билан гаплашдим. Улар вазиятни менга тўлиқ тушунтириб бердилар ва уларнинг қароридан ҳеч ҳам ҳафа бўлганим йўқ. “Машъал” мураббийи Владимир Фомичёв мен билан суҳбатлашганида “Сен кўп ҳолларда олимпия терма жамоамиз билан бирга бўласан. Узоқ йўлларда юриб, толиқасан. Клуб ихтиёрига қайтгач, 2-3 кундан кейин ўйинлар бўлади. Борди-ю, Сени майдонга туширсам ўзинг билмаган ҳолда ҳато қилиб қўйишинг ва бу ҳато келажакдаги фаолиятинга кескин таъсир кўрсатиб юбориши мумкин” дедилар.\n- Ҳам терма жамоада, ҳам клубда мунтазам майдонга тушиш учун пойтахт жамоаларида ўйнаш керакдир (хазил савол)?\n- Балки (кулади).\n- Санжар Қувватовнинг кучлироқ жамоага ўтиш пайти келмадими?\n- Ростини айтсам, ўзимга ҳеч қандай таклифлар тушганича йўқ. Чорлов бўлган тақдирда ҳам уни кўриб чиқа олмайман. Чунки “Машъал” клуби билан тузган шартномам яна бор.\n- Вадим Абрамов фақат футболчилар билан ишлайдими ёки дарвозабонларга ҳам маълум вазифаларни топшириб, Силарга керакли кўрсатмаларни уқтириб турадими?\n- Вадим Карленович, майдон ташқарисида ҳамма билан бир хил муносабатда бўлади. Уни одам ажратганини ҳеч ҳам кўрмаганман. Машғулотлар чоғида эса биз Денис Иванков билан ишлаймиз. Абрамов унга ишонганлиги учун Иванковни термага чақирган.\n- Бирон нарсага эришиш учун бошқасидан воз кечиш керак, деган гап бор. Сиз дарвозабонликни танлаганингиздан сўнг, нималардан воз кечишингизга тўғри келган?\n- Оддий инсонлар истаган пайтида кўчага чиқиши, дўстлари билан учрашиши ва ҳохлаган жойига сафар қилиши мумкин. Биз футболчиларнинг қатъий режим дастури бор. Ундан чиқиб бўлмайди. Доимо уйдан узоқда юришимизга тўғри келади. Ҳатто ўз акамнинг тўйида тўлиқ қатнаша олмаганман ҳам. Эрталаб тўйни бошлаб, кейин терма жамоа ихтиёрига қайтиб кетишимга тўғри келган.\n- Сизнингча, таниқли футболчи бўлиб етишиш учун шаҳар марказларида ёки пойтахтда истиқомат қилиш шартми?\n- Йўқ, мен бу фикрга мутлақао қўшила олмайман. Ўзимни мисолимда айтишим мумкинки, ўзим Қашқадарё вилоятининг Касби деган туманиданман. Бундай жой борлигини кўпчилик ҳатто билмайди ҳам. Инсон ўз устида ишласа ва шу соҳани қаттиқ ушласа, уни албатта керакли инсонлар пайқашади ва топишади.\n- Кўпроқ оилам ва ўртоқларим даврасида бўлишга интиламан. Туркча ашулалар тинглашим ёки ўзбек киноларини томоша қилишим мумкин. Ҳозирда кўпчиликнинг жону дилига айланиб қолган интернет ёки компьютер ўйинларига унчалик меҳрим баланд эмас.\n- Таълимга қизиқишингиз қанақа?\n- Ростини айтсам, ўқишга берилмаганман. Мактабда биргина Биология фанидан бешга ўқиганман. Қолган фанлардан олган баҳоларим билан мақтана олмайман.\n- Оилангиз ҳақида маълуот бериб ўтсангиз.\n- Беш кишидан иборатмиз. Дадам – Ҳошимжон ака, онам – Рима опа. Катта акам – Элбек. Ўртанчи ўғим ўзиман. Кенжамиз – Шаҳзод. Оиламиздаги барчани футболчи, десам муболаға бўлмайди. Акамнинг соғлиги йўл қўймаганлиги учун ўз фаолиятини тўхтатди. Укам айни пайтда “Шўртан” жамоаси ёшлари сафида ҳаракат қиляпти.\n- Бўйдоқликдан воз кечиб, оила қуришга шошилмаяпсизми?\n- Ҳозирча уйланиш ҳақида ўйлаб кўрганимча йўқ. Лекин турмуш қурмоқчи бўлган севган қизим бор. Ҳафа бўлмасангиз, ёқтирганимни исмини ошкор қилмасам.\n- Қайси жамоаг мухлислик қиласиз?\n- “Челси” ва “Реал” жамоалари ишқибозиман.


Мавсумий мевалардан бири ҳисобланган анорни минг бир дардга даво, дейишади. У ҳақида жуда кўп ва хўп гапириш мумкин. Қуйида анорнинг инсон организми учун фойдали жиҳатлари ҳамда қай бир касалликларда асқатиши билан таништирамиз.\nТаркибида жамики витаминларни йиққан анор, айниқса, ҳомиладорликнинг илк ойларидаги токсикозда ёрдам беради. Бунинг учун анорни сиқиб, шарбатини озроқ минерал сув билан аралаштириб ичиш лозим. Сабаби анор ширасининг ўзи ошқозонга оғир ботиши ва организм ошқозон касалликпарига мойиллик бўлганида, гастритни келтириб чиқариши мумкин. Анор қонда гемоглобин даражасини ҳам оширади. Фойдаси бўлсин десангиз, анорни салатларга қўшиб истеъмол қилинг. Ҳомиладорликнинг сўнгги ойларида қўл- оёқларингиз шиша бошласа, чойингизга ярим сиқим анор донасини сиқиб, новвот қўшиб ичинг.\nГижжадан халос ҳилади\nАнор пўсти бир ҳафта офтобда қуритиб олингач, 2 ҳовучи ярим литр сувда 1 соат қайнатилади. Тайёр қайнатма эрталаб оч қоринга ичилиб, 2 соатдан кейин ҳуқна қилинса, организм паразитлардан тозаланади.\nИш ёки уйдаги муаммолар туфайли анчадан бери ҳаловатсизлик, юрак сиқилиши, асабийлик, қўл титраши, кайфиятнинг ўзгариб туришидан мадорсизланиб бораётган бўлсангиз, бир дона анор пўстини ярим литр сувда 10 дақиқа қайнатиб, асал қўшиб ичинг. Бу қайнатма невроз, юрак ўйноғи, сурункали чарчоқ, ваҳимага тушиш ҳолатларида ёрдам беради. Қайнатма грипп ва яллиғланиш хасталиклари, жигарни ёғ босиши, сариқ касалидан кейинги тикланиш даврида ҳам ичилиши мумкин.\nКуз мавсумида бир донадан анор ейишга одатлансангиз, грипп ва шамоллашдан чўчимасангиз ҳам бўлади. Негаки, анор С витаминига ниҳоятда бой. Уни салат барги, озроқ зайтун мойи ва майда тўғралган лимон билан бирга тановул қилсангиз, организмингизга ёрдам берган бўласиз. Оддийгина салат шамоллашдан асрайди, қонни юриштиради, ичакларни. тозалаб, юз кўринишингизни тиниқлаштиради. Косметологлар тавсия қилишади Юз терингиз учун крем танлаётган пайтда таркибида анор борлигини кўрсангиз, иккиланмай олаверинг. Анор терининг сўлғинлигига, майда ажинларга қарши курашади. Айниқса, бундай кремни ётишдан олдин суртган яхши.\nСуякларни мустаҳҳамлайди Кексалар анорни кунора еб туришлари шарт. Негаки, таркибидаги кальций катталарда учрайдиган остеоартроз касали билан курашади. Анор паловга қўшиб истеъмол қилинса, қон босими меъёрга келади, юрак қувватланади. Ҳафтада икки-уч марта, наҳорга 2 ош қошиқдан анор шарбатидан ичилганида эса инсульт ва инфаркт хавфи камаяди. Кексаларда учрайдиган Альцгеймер касалида ҳам анор ёрдам беради. У хотирани мустаҳкамлаб, бош миядаги қон айланишини яхшилайди.\nОзиш пайида юрган хонимлар сабзавотли ёки мевали салатларига анор доналаридан қўшишлари керак. Яна анорли парҳез вазн кетиши қийин бўлган соҳалар - қорин ва бўксани тез оздиришига қодир!\nХарид пайти меванинг йириклигига, пўсти қуруқ ва юпқа, устида доғлари бўлмаслигига аҳамият беринг. Анор қуруқ, салқин жойда 2 ҳафтагача сақланиши мумкин. Агар уни узоқроқ сақлашни истасангиз, пўстидан тозалаб, елим халтага солинг-да, музлаткичга жойланг. Анорнинг янги сиқилган шарбатини эса 2 кунгача музлаткичда сақлаш мумкин.\nҚарши кўрсатмалар бор!\nЯна анорнинг қон босимини туширувчи таъсири борлигини ҳам ёдда тутмоқ зарур. Шу боис гипотония билан оғриган беморлар бу мевани кунга бир донадан зиёд истеъмол қилмасликлари керак.\nАнорни кўп есангиз, қабзиятдан қийналиб қолишингиз мумкин. Шунинг учун колит, кольпит ва бошқа ичак касалликлари билан оғриган беморларга анор шарбати тавсия этилмайди.


Гулнора Каримованинг адвокати: «Мижозимнинг аҳволи оғир. Қон босими баланд. Оёғи бинт билан боғланган»\nГулнора Каримованинг адвокати: «Мижозимнинг аҳволи оғир....\n18.06.2019 14:55 0 3628\nФото: Адвокатнинг твиттер саҳифаси\nГулнора Каримованинг швейцариялик адвокати Грегуар Манжа твиттерида яна бир бор мижозининг аҳволи яхши эмаслиги ҳақида ёзди:\n«Зангиотадан қайтяпман. Мижозимнинг аҳволи оғир. Қон босими баланд. Оёғи бинт билан боғланган. Ҳеч қандай тиббий ёрдам кўрсатилмаяпти. Ҳушидан кетиш ҳолатлари кўп кузатилган».\nУ ҳукуматдан мижозини бу тарзда ушлаб туришни бас қилишни сўраган.\nЭслатиб ўтамиз, швецариялик адвокат аввалроқ ҳам бир неча бор «Twitter»да Гулнора Каримованинг соғлиғидан жиддий ташвишда эканлигини ёзганди, аммо Бош прокуратура бу баёнотларни рад этганди.\nГулнора Каримова Грегуар Манжа\nҲодиса 19/07, 10:40\nЖамият 11/07, 09:09


«Кўзгудаги мўъжиза»ни кўрганмисиз? - Халқ сўзи\n17:40 19 Ноябрь 2020 Маданият\nБухородаги Cитораи Мохи Хосса мажмуаси ҳақида соатлаб сўз юритиш мумкин. Бухоро амирларининг ёзги қароргоҳи вазифасини ўтаган бу масканда халқимиз ақл-заковати маҳсули бўлган осори атиқларни ҳар қадамда учратасиз. Биз улардан бири – «Кўзгудаги мўъжиза» дея таърифланган Хонаи Сафед — Оқ уй ҳақида қисқача сўз юритмоқчимиз.\n— Оқ уй сарой хоналари ичида ўзининг бетакрор безаклари билан алоҳида ажралиб туради, — дейди Cитораи Мохи Хосса халқ амалий безак санъати музейи илмий ходими, санъатшунос Наргиза Жумаева. — У 1912 — 1914 йилларда машҳур ҳунарманд Уста Ширин Муродов ва унинг 25 нафар шогирди томонидан қуриб, пардозланган.\nАйтишларича, уста хонани қандай безаш устида узоқ ўйлайди. Кунлар, ҳафталар ўтади. Бир эмас, икки ой ортда қолади. Ёз оқшомларининг бирида устанинг кўз ўнгида юлдузларга тўла осмон, тўлин ой намоён бўлади. Бу манзарадан бениҳоя таъсирланган Уста Ширин йўқотган буюмини топган кишидек суюниб кетади. Тасаввурида ўзи пардоз бермоқ ниятидаги залнинг қиёфаси пайдо бўлади ва эртасигаёқ ишга киришади.\nКўз ўнгида ойнадай равшан тортган манзарани яратиш учун у икки йил вақт сарфлайди.Безаш ишларида заминкор пардоз, чока пардоз, табақа пардоз каби жами беш услубдан фойдаланади. Шу жараёнда ўзи ҳам янги бир услуб яратади. Бу ойнапардоз услубидир. Унга қадар миллий ганчкорлик санъатида ҳеч ким кўзгу устига ўймакорлик йўли билан пардоз бериш мумкинлиги ҳақида ўйлаб кўрмаган.\n— Хона деворларида безаклар ойна устида ганчдан ўйиб безалган, — дея давом этади Н. Жумаева. — Хонанинг қордай оқлиги, безак ишларида ойнанинг кўп қўлланилгани унга ўзгача кўрк ва жозиба бахш этган. Девордаги токчаларни устанинг шогирдлари безашган. Безаклар бир-бирига сира ўхшамайди. Чунки бир шогирд ишини иккинчиси такрорламаган. Энг мураккаб безакларни эса Уста Шириннинг ўзи бажарган. Гуллар ва нақшлар хона деворларида ойна устига шундай жойлаштирилганки, кўзгулар минг-минглаб бўлакларга ажралиб кетган. Сарой шоири Анбарийнинг бу гўзаллик олдида лол қолиб, форс тилида араб ёзувида битган байтидаги «Лойи олдида Чин нақши узр сўрасин» мисрасини ўқиб ҳам кўп нарсани англаш мумкин.\nГанч ўймакорлигининг нодир намунаси саналган бу гўшага ўша вақтда қандиллар Полшадан, чинни гулдонлар Япония ва Хитойдан келтирилган. ”Қизил оёқ” гилами эса хона кўркига кўрк қўшган. Эртаклардаги қасрларни ёдга солувчи бу маскан мана, бир асрдан зиёд вақт ўтибдики, томошабинлар, хусусан, хорижий сайёҳларни ўзига мафтун этиб келмоқда.\n«Кўзгудаги мўъжиза»ни яратган халқимизнинг ардоқли фарзанди Уста Ширин Муродов бу каби яна кўплаб ўлмас ишлар ижодкори сифатида тарихда қолган. Бу ҳақда мавриди келганида бафуржа сўз юритамиз, албатта.


Афғонистондаги портлаш оқибатида ўттизга яқин киши қурбон бўлди - 29.11.2020, Sputnik Ўзбекистон\nАфғонистондаги портлаш оқибатида ўттизга яқин киши қурбон бўлди\nМиналаштирилган автомобиль худкуш террорчи билан Афғонистон хавфсизлик кучлари батальони олдида портлаб кетган. 29.11.2020, Sputnik Ўзбекистон\n© MOHAMMAD ISMAILАфганский военный с пулеметом\n© MOHAMMAD ISMAIL\nМиналаштирилган автомобиль худкуш террорчи билан Афғонистон хавфсизлик кучлари батальони олдида портлаб кетган.\nТОШКЕНТ, 29 ноя — Sputnik. Афғонистоннинг Ғазни шаҳрида портлаш содир бўлди, қурбонлар бор. Бу ҳақда “Ariana News” агентлиги хабар қилмоқда.\nСўнгги маълумотларга кўра, портлаш оқибатида 28 киши ҳалок бўлган, 19 киши эса жароҳат олган. Гувоҳлар ҳарбийлар ва жангарилар ўртасидаги тўқнашувлар ҳақида маълум қилишмоқда.\nGHAZNI UPDATE – Health officials in Ghazni said the death toll has risen to 28 and so far 19 wounded in today's Humvee bombing. Local residents report clashes are ongoing between security forces & insurgents #ArianaNews #ATNNews #AfghanNews #AryanaNews #ATN #News #Afghanistan pic.twitter.com/OGXzt3Em8j\n— Ariana News (@ArianaNews_) November 29, 2020\nМиналаштирилган автомобиль худкуш террорчи билан Афғонистон хавфсизлик кучлари батальони олдида портлаб кетган. Маҳаллий касалхона раҳбари барча барча жабрланганлар ҳарбий хизматчилар эканлигини тасдиқлаган.\nҲозирча ҳеч қайси гуруҳ ҳужум учун жавобгарликни зиммасига олмаган.\nЭслатиб ўтамиз, аввалроқ Афғонистон пойтахти Кобулдаги университет олдида отишма содир бўлгани хабар қилинган эди.


Эски ҳайдовчилик гувоҳномаларини янги намунадагисига алмаштириш тартиби ўзгардими?\nЭски ҳайдовчилик гувоҳномаларини янги намунадагисига алмаштириш...\n07.08.2018 13:12 0 13965\nИжтимоий тармоқларда эски ҳайдовчилик гувоҳномаларини янги намунадагисига алмаштириш тартиби ўзгарганлиги, ушбу жараён мураккаблашганлиги ҳақида маълумот тарқалди. Биз масалага ойдинлик киритиш мақсадида Давлат хизматлари агентлиги билан боғландик ва қуйидаги мазмунда жавоб олдик.\n— Ҳақиқатан ҳам, Ҳукуматнинг 2018 йил 31 майдаги 408-сон қарорига асосан аввалги ҳужжатлар рўйхати (паспорт, ҳайдовчилик гувоҳномаси ҳамда талон)га қўшимча иккита ҳужжат — тиббий маълумотнома ҳамда имтиҳон варақаси қўшилди.\nШу билан бирга, Вазирлар Маҳкамасининг 2017 йил 2 мартдаги 116-сон қарорига кўра, ҳайдовчилик гувоҳномаларини алмаштиришни назарда тутувчи соддалаштирилган тартиб 2020 йил 31 декабрига қадар амалда.\nАдлия вазирлиги ягона давлат ҳуқуқий сиёсатини юритишга ваколатли орган сифатида Ички ишлар вазирлиги билан биргаликда фуқароларга қулай шарт-шароитларни яратиш мақсадида Давлат хизматлари марказларида ва ИИВ тузилмаларида ҳайдовчилик гувоҳномаларини янги турдагисига алмаштириш аввалги тартибга асосан амалга оширилиши ҳақида тушунтириш бермоқда.


Коронавируснинг “британча” штамми Туркияга ҳам етиб келди | Qalampir.uz\nКоронавируснинг “британча” штамми Туркияга ҳам етиб келди\nОлам\t02 Январь 17:14 7757\nТуркияда 15 кишида "британча" коронавирус аниқланди. Бу ҳақда мамлакат Соғлиқни сақлаш вазири Фахриддин Кўжа Twitter’даги саҳифаси орқали маълум қилган.\nУнинг қўшимча қилишича, Буюк Британиядан Туркия ҳудудига кириш вақтинча тўхтатилган.\nМаълумот ўрнида, Туркияга келаётган барча шахслар учун янги қоидалар жорий қилинган. Жумладан, 2020 йилнинг 28 декабридан бошлаб Туркияга авиақатновлар орқали, 30 декабридан бошлаб эса қуруқлик ёки денгиз йўллари орқали кириб келувчи барча йўловчиларда мазкур мамлакатга киришдан 72 соатдан ошмаган вақт ичида топширилган ПЗР-тестнинг манфий жавоби бўлиши шарт.\nТуркияда коронавирусга чалинганларнинг умумий сони 2,22 млндан ошган. 21 минг 93 нафар бемор вафот этган.\nШунингдек, янги штамм АҚШнинг Флорида штатида ҳам аниқланган.\n"Мартин округида COVID-19’нинг Британия штамми билан касалланиш бўйича илк ҳолат қайд этилгани тўғрисида далиллар бор", дейилган хабарида. Таъкидланишича, вирусни юқтириб олган эркак яқин вақт ичида саёҳатга чиқмаган.\nҚайд этилишича, Флорида АҚШда коронавируснинг "британча" штамми аниқланган учинчи штат бўлган. B.1.1.7 штамми илк бор Колорадо штатида аниқланган бўлса, иккинчи бўлиб Калифорнияда қайд этилган.\nМаълумот учун, ҳозиргача янги штамм Буюк Британиядан ташқари Нидерландия, Австралия, Дания, Бразилия, Германия, Швейцария, Франция, Япония, Жанубий Корея, БАА ва Иорданияда аниқланган.\nАввалроқ, коронавируснинг янги тури сентябрь ойида Буюк Британияда пайдо бўлиб, ноябрь ойининг ўрталарида фаол тарқалишни бошлагани ҳақида хабар берган эдик. Кўрилаётган чоралар фонида Лондон аҳолиси шаҳар ташқарисига чиқиб кетишга ҳаракат қилиб, темир йўл станцияларида тўпланган. Буюк Британиянинг ўзида карантин чекловлари максимал даражага кўтарилди.\n10 Июнь 15:45 42146\n10 Июнь 20:28 33980\n11 Июнь 19:36 28128\n11 Июнь 19:00 26573\n12 Июнь 01:20 21530


Ўзбекистон олтиннинг бир қисмини хорижий облигациялар билан алмаштиради\nИқтисодиёт 12:46 / 12.07.2019 11493\nЎзбекистон ўз валюта захираларида олтин улушини камайтириш ва унинг ўрнига АҚШ ғазначилик мажбуриятларини сотиб олишни режалаштираётгани маълум бўлганди. Бу захираларни диверсификация қилиш учун зарурлиги хабар қилинди.\nЭнди маълум бўлишича, Марказий банк нафақат АҚШ, балки бошқа давлатларнинг ҳам облигацияларини қўлга киритмоқчи. Бу ҳақда Марказий банк раҳбари Мамаризо Нурмуродов Bloomberg нашрига хабар берди.\n«Биз Америка қимматли қоғозлари ва бошқа давлатлар, шу жумладан, Хитойнинг қарз мажбуриятларини сотиб олишни истаймиз. Олтиннинг улуши тахминан 50 фоизни ташкил этади, аммо келажакда бу кўрсаткич пастроқ бўлиши мумкин», - деди Нурмуродов Санкт-Петербургдаги Халқаро молиявий конгресс давомида нашрга.\nБу бошқа мамлакатлардаги вазиятга қарама-қаршидир, дея эътибор қаратган Bloomberg. Савдо урушлари ва иқтисодий ўсишнинг сустлиги бошқа давлатларни олтинни кўпайтиришга мажбур қилаётган бир пайтда, ўз иқтисодиётини очаётган ҳамда ислоҳ қилаётган Ўзбекистон бошқача йўл тутмоқда.\n«Олтиннинг улуши камроқ бўлади. Биринчидан, захиралар ўз-ўзидан ўсиб боради, иккинчидан, биз кўпроқ олтин сотамиз», - дейди Нурмуродов.\nУнинг сўзларига кўра, тўрт-беш йилдан кейин Ўзбекистон ишлаб чиқарувчилари жаҳон бозорида олтинни тўғридан-тўғри сотиш имкониятига эга бўлади. Ҳозирча эса Марказий банк харидор ҳисобланади, у мамлакат ичкарисида олтинни сўмга сотиб олмоқда ва уни ташқи бозорда долларга сотяпти.\n«Биз сўмнинг айирбошлаш курсини қўллаб-қувватламаяпмиз, тебранишларни бартараф этишга уринмаяпмиз. Бизнинг бозордаги иштирокимиз - валютани қўллаб-қувватлашга аралашиш эмас, балки олтин хариди учун компенсация», - дея аниқлик киритди Марказий банк раҳбари.


ОАВ: генерал Назарзода Ромит дарасидаги ҳарбий амалиёт чоғида ўлдирилди\n19:24 / 11.09.2015\nХабарда айтилишича, яқин вақт ичида бу ҳақида Тожикистон ҳукумати томонидан расман маълум қилинади.\nҲозирча, Тожикистон ИИБ ва миллий хавфсизлик қўмитаси бу хабарга муносабат билдирмаган.\nЭслатиб ўтамиз, 4 сентябрь куни генерал-майор Абдухалим Назарзода ўз тарафдорлари билан Ваҳдат туманидаги милиция бўлими ва Мудофаа вазирлигининг бошқармаси биноларидан бирига ҳужум уюштириб, Душанбедан 40 км масофадаги Ромит дарасига яширинганди.\nШундан сўнг, Тожикистон бош прокуратураси исёнчи генерал Абдуҳалим Назарзодани давлатга хиёнат қилганликда ва террорчиликда айблади. Унинг тарафдори полковник Жунайдулло Умаров ҳам шундай айбловлар қўйилган.\nИсёнчининг тарафдорлари сифатида қўлга олинганлар сони 72 нафарни ташкил этган.


Samsung Ўзбекистонда ишлаб чиқарилган телевизорларни тақдим қилади\n14:36 / 14.03.2017\nКорейс технологияси бўйича юқори сифат стандартларига мос тарзда Ўзбекистонда ишлаб чиқарилган Samsung телевизорлари юртимиздаги электроника дўконларида расман сотувга чиқарилди.\nБундан буён ватандошларимиз расмий сотувдаги Samsung телевизорларини чакана савдо тармоқлари орқали, жумладан, “Кредит Азия” ва “Медиа Парк” каби савдо марказларидан харид қилишлари мумкин бўлди.\nБундай хариднинг афзаллиги нимада?\nБиринчидан, фойда ва қулайликни алоҳида қайд этиш лозим. Дўкондан мамлакатимизда тайёрланган Samsung телевизорларини исталган тўлов усуллари орқали сотиб олиш имконияти мавжуд.\nИккинчидан, Samsung телевизорларини кредит асосида ҳам харид қилиш мумкин. Бунда кредит учун маблағ ажратиш ва уни расмийлаштириш учун кутилганидан кам вақт сарфланади.\nУчинчидан эса харидор сифатида сиз ишончли маҳсулотга эга бўласиз. Samsung телевизорлари халқаро сифат стандартларига мувофиқ равишда ишлаб чиқарилган. Бундан ташқари, компания мазкур маҳсулот учун юқори даражадаги кафолат хизматини ҳам тақдим қилади.\nРасмий маҳсулотлар қаторида 49, 40 ва 32 дюймли экранлар билан тайёрланган моделлар тақдим қилинган бўлиб, улар ҳашамдор дизайн ва аниқ контурлар билан ажралиб туради, бу эса ўз навбатида мазкур телевизорлардан исталган интерьерда фойдаланиш имкониятини беради. Телевизорлар чақмоқ уриши, электр қуввати тармоғидаги узилишлар ва файлли вирусларга қарши кучли ҳимоя тизимига эга.\nSamsung дисплейлари энг майда деталлар ва ёрқин рангларни акс эттира олиши, шу билан бирга, динамик саҳналарни ҳам аниқ узатиши билан фарқланиб туради. Шовқинларни бартараф қилишнинг инновацион технологияси ва Samsung телевизорларидаги илғор ранг узатиш тизими тасвир тиниқлигини шу қадар кучайтирадики, томоша чоғида ўзингизни экранда юз бераётган воқеаларнинг иштирокчисидай ҳис қиласиз гўё.\nАмериканинг IHS компанияси тақдим қилган маълумотларга кўра, 2006 йилдан бошлаб Samsung компанияси жаҳон телевизор бозорида биринчи рақамли бренд номини ҳар йили қўлга киритиб келмоқда. Ушбу давр мобайнида жами 427 млн дона телевизор сотувга чиқарилган. Samsung компанияси узоқ йиллардан бери янгидан-янги технологияларни ишлаб чиққан ҳолда истеъмолчиларнинг талабларини олдиндан тушуниш ва жараёндан бир қадам олдинда юришга интилиб келади.\nSamsung ўтган йиллар мобайнида технология соҳасидаги янгиликлар ва замонавий телевизорларга фойдали инновацияларни татбиқ қилгани учун бир қатор нуфузли мукофотлар билан тақдирланган. Хусусан, компания жисмоний имконияти чекланган одамларга қулайлик яратиш мақсадида 2015 йилдаги телевизор моделларига турли фойдали функцияларни жорий этгани учун Британия Қироллиги кўзи ожизлар миллий институти (RNIB) – “Тенг имкониятлар жамияти”нинг мукофотига лойиқ кўрилган. Бундан ташқари, Samsung Smart TV ақлли телевизорларида қўлланган янгиликлар, жумладан, илғор дизайн ва муҳандислик ишланмалари учун компания халқаро CES 2016 кўргазмасининг Best of Innovation мукофотига сазовор бўлган.\nSamsung Electronics компанияси ҳақида\nSamsung Electronics Co., Ltd. илғор ғоялар ва инновацион технологияларни ҳаётга татбиқ этиб, бутун дунё бўйлаб одамларни илҳомлантиради ҳамда истеъмол бозорининг келажагини шакллантиради.\nБиз телевизор, смартфон, тақиладиган қурилмалар, планшет, камера, маиший техника, принтер, тиббиёт қурилмалари, тармоқли ускуналар ва яримўтказгичлар тўғрисидаги одатий тасаввурларни ўзгартирамиз. Шунингдек, компания SmartThings деб аталадиган очиқ платформа, ҳар хил турдаги ақлли қурилмалар ва соҳалараро жадал ҳамкорликни ривожлантириш орқали буюмлар интернети номли инновацион саноатда ҳам етакчилардан бири ҳисобланади. Samsung жаҳоннинг 84 мамлакатида 319 000 ортиқ инсонни иш билан таъминлаган. Компания тўғрисидаги сўнгги хабарларни қуйидаги сайтларда ўқишингиз мумкин: www.samsung.kz ва news.samsung.com.\nSamsung тез орада сунъий интеллект чипини ишлаб чиқаради


POS-терминал ўрнига смартфон: Лондонда тўлов қабул қилишнинг янги усули синовдан ўтказилмоқда Uzcard\nPOS-терминал ўрнига смартфон: Лондонда тўлов қабул қилишнинг янги усули синовдан ўтказилмоқда\nБританиянинг Worldpay процессинг компанияси mPOS-терминаллардан фойдаланишдан воз кечиши мумкин.\nКомпания фақатгина смартфон ёрдамида тўлов қабул қилишнинг янги усули синовдан ўтказилаётгани ҳақида маълум қилди. Мобил телефондан тўловларни қабул қилиш махсус дастурий таъминот ва контактсиз NFC-модули кўмагида амалга оширилади.\nСервис My Business Mobile деб номланади. Қўшимча ускуналардан воз кечмоқчи бўлган сотувчилар ўз мобил телефонларига иловани юклаб олишлари етарли бўлади.\nКомпания томонидан таъкидланишича, бундай ечим мобил тўлов терминалларининг оммабоп таъминотчи ташкилотчилари – “iZettle”, “SumUp” ва “Square”га нисбатан муайян афзалликларни тақдим этади. Боиси, уларнинг ечимлари ахборотни тизимга киритувчи қурилмалардан фойдаланишни талаб қилади.\nWorldpay 2017 йилдаёқ Лондонда кофе аравачалари, сартарошлар, фестиваллар иштирокчилари ва бошқалар сингари 50 нафар ҳажман катта бўлмаган сотувчилар смартфонлардан тўловларни қабул қила бошлашини хабар бермоқда.


Жадидларга атаб алоҳида музей очиш ва Туркистон мухториятини умуммиллий байрам сифатида нишонлаш тўғрисида таклиф ва мулоҳазалар « Ўзбекистон Халқ Ҳаракати\nЖадидларга атаб алоҳида музей очиш ва Туркистон мухториятини умуммиллий байрам сифатида нишонлаш тўғрисида таклиф ва мулоҳазалар\n12 July 2019 - 8:31\nЖАДИДЛАРГА АТАБ АЛОҲИДА МУЗЕЙ ОЧИШ ВА ТУРКИСТОН МУХТОРИЯТИНИ УМУММИЛЛИЙ БАЙРАМ СИФАТИДА НИШОНЛАШ ТЎҒРИСИДА ТАКЛИФ ВА МУЛОҲАЗАЛАРИМИЗ\nXIX аср охири ва ХХ аср бошларида турк дунёси тарихида катта туб бурилишилар бўлди. Хусусан, Озарбайжон ва Туркистонда ҳам миллий-озодлик ва истиқлолчилик тарихий-фалсафий оқими пайдо бўлди.\nОзарбайжон нефти ва ипаги, Туркистон пахтаси мустамлакачиларнинг асосий мақсадини яхши билгани, бу ҳолат ўз юртларини фақат қулликка маҳкум этилишидан бошқа нарса бермаслигини билган, бу ўлкаларда ажнабийлардан халос бўлиш, жилла қурса мухторият давлатини барпо этиш ҳақида қайғурувчи фидокор ва зиёлилар авлоди майдонга чиқди.\nЖадидларнинг қаттиқ саъйи-ҳаракатлари ва фидокорликлари туфайли айни параллел ҳолатда Озарбайжонда ҳам мустақил давлат тузилди.\n2018 йили Озарбайжон Республикасида Озарбайжон демократик республикаси ташкил топганининг 100 йиллиги кенг нишонланди. Бизда эса худди ўша даврларда, балки ундан ҳам олдинроқ жадид боболаримиз Туркистон мухторияти давлатини ташкил этдилар.\nБу давлат демократик йўлни танлаган бўлиб, раҳбарият томонидан Туркистонни дунёнинг энг ривожланган давлатларидан бири бўлиб қолиши учун катта келажак дастурларини белгилаб олинди ва давлат муассасалари барпо этилди, дипломатик алоқалар йўлга қўйила бошланди.\nУшбу давлат тарихи хали-ҳанузгача чуқур ва атрофлича ўрганилмаган.\nЛекин В.И.Ленин бошчилигидаги совет ҳукумати Муваққат ҳукуматга мухолиф сифатида ўз сиёсатини юритдилар ва ташқи кучлар ёрдамида ҳокимиятни қўлга олдилар.\nСоветлар албатта Туркистоннинг мустақиллигини тан олмас эдилар, уларнинг мақсади ўзбошимчалик билан Туркистон халқларининг асрий миллий-ҳудудий, диний, иқтисодий-ижтимоий анъаналарини бузиб ташлаш, халқларини бўлиб ташлаш, пораканда қилиш ва ягона совет давлатини барпо этиш йўлидан боришлари керак эди.\nТуркистон мухторияти ўша даврнинг барча демкоратик талабларига жавоб берадиган илғор давлати эди.\nБу давлат раҳбарлари бугун биз ўз олдимизга қўйган мақсадларни амалга ошириш учун ҳаракат қилган ва афсуски, давр уларга имкон бермади, советлар уларнинг кулини кўкка совуриб ташлади. Вагонларда келган арман дашноқлари қўли ва қурол кучи билан Ленин Қўқон мухториятини йўқ қилди, атроф-қишлоқларда халқнинг қони дарёдек оқди.\nТуркистон мухторияти миллий тарихимизнинг фожеали қисмати ва нурли тарихидир.\nЖадид боболаримиз елиб-югуриб, ҳамма жонкуярларнинг бошини қовуштириб тузган намунали давлат эди.\nУлар ҳатто Туркистоннинг биринчи дорилфунуни-бугунги Ўзбекистон Миллий университетини ҳам ташкил этган эдилар.\nЖадидлар мана шу юрт учун хизмат қиладиган иқтидорли- оддий халқ вакилларининг фарзандларини бой-тадбиркорларнинг қўллаб-қувватлаши натижасида хорижга ўқиш учун юборган ва уларга катта умид боғлаган эдилар. Ана шу ёшлар ўқишни битириб келиб Туркистон мухториятининг барча жабҳаларига жойлашишлари ва ўз соҳаларини ривожлантиришга кўмак беришлари керак эди.\nАфсуски, жадид боболаримизнинг мақсадлари амалга оширилмади, улар шафқатсизларча отиб ташландилар, сургун ва бадарға қилиндилар.\nАна шу тарихий жараёнларни кузатиб ушбу жадид боболаримизга атаб алоҳида музей очиш ва Туркистон мухторияти санасини умумиллий байрамлар қаторига киритиш мақсадга мувофиқ бўлади, деб ўйлаймиз.


Ҳурматли ватандошлар! — Teletype\nСизни, кириб келаётган 2021 йил билан чин қалбимдан муборакбод этаман.\nЎтиб бораётган 2020 йилда бутун дунёни ўз исканжасига олган коронавирус пандемияси нефть ва газ тармоғида ҳам вазиятни мураккаблаштиришига қарамай, тизимдаги ишлар бир соатга ҳам тўхтагани йўқ.\nПандемия даврида белгиланган маррага эришиш учун янгича иш услуби, яъни ҳар қандай вазиятда тезкор қарор қабул қилишга, ривожланган мамлакатларнинг эшиклари ёпилган бир пайтда ҳам ички имкониятлардан фойдаланган ҳолда мақсадга эришишга, энг муҳими – масофадан ишлашни ўргандик. Вазият Қорақалпоғистон, Бухоро, Қашқадарёдаги борса келмас ҳудудларда ҳам онлайн иш олиб бориш жараёнларини тезлаштирди.\nБугунги кунда иқтисодиёт тармоқларини ва аҳолини табиий газ ва нефть маҳсулотлари билан таъминлаш корхонамиз олдида турган муҳим мақсадлардан биридир.\nФурсатдан фойдаланиб, сизларни жорий йилда “Ўзбекнефтгаз” жамияти олдига қўйилган вазифаларнинг ижроси билан таништирсам.\nУглеводородларни қазиб чиқариш йўналишида 2020 йилда табиий газ қазиб чиқариш – 33,6 млрд куб метрни (ўсиш 100,3 фоиз), газ конденсати – 1 миллион 415 минг тонна (режага нисбатан – 99,4 фоиз), нефть – 204,0 минг тоннани (108,0 фоиз) ташкил этди.\n121 та янги қудуқ бурғиланиб ишга туширилди, 600 та қудуқлар мукаммал ва жорий таъмирланди ҳамда интенсификация қилиш ишлари амалга оширилди, 42 та технологик объектлар қурилди.\nГеология-қидирув ишларини олиб бориш йўналишида 2020 йилда табиий газ захираси 20 млрд куб метрга (қўшимча 2 млрд куб метр), газ конденсати захираси 620 минг тоннага (қўшимча 20 минг тонна) ўстирилди.\n2021 йилда табиий газ захирасини 35 млрд куб метрга (ўсиш 175 фоиз), газ конденсати захирасини 900 минг тоннага (150 фоиз) ўстириш режалаштирилган.\nУшбу кўрсаткичларга эришиш учун 50 та қудуқ бурғиланади, 19 та янги майдонлар бурғилашга киритилади.\nКириб келаётган янги йилда барча кучларни сафарбар қилиб, нефть ва газ тизимидаги мавжуд имкониятларни янада кўпроқ рўёбга чиқарамиз. Фидокорона меҳнатимиз билан халқимиз ёнида юзимиз ёруғ бўлишига ишонаман.\nDecember 31, 2020, 13:00


УЗИБ БЕРАЙМИ УЗУМ...\nҚишлоқ хўжалиги 17.09.2019 51\nҚамаши тумани Оқработ қишлоғи томорқачи боғбонлари нафақат вилоятда, балки қўшни ҳудудларда ҳам ўзлари етиштирган узумлари билан машҳур.\nШу ерда яшовчи Қўчқор Кўчимов авваллари томорқасида мева-сабзавот, узум етиштирган бўлса, нафақага чиққач бу ишни алоҳида тадбиркорлик фаолиятига айлантирди. Узумзорини кенгайтириб, 80 сотих майдонда ток парваришлади.\n- 7 навга мансуб 650 туп токимиз бор, - дейди Қўчқор бобо. - Оила аъзоларим билан биргаликда уларнинг ҳар бирини алоҳида эътибор билан парваришлаймиз. Чунки, келаётган асосий даромад ана шу меҳнатимиз ортидан. Биз ишлаймиз, ҳосилни етиштирамиз, харидорлар ўзлари келиб, уйимиздан олиб кетишади. Ўтган йили ана шу ернинг ўзидан 100 миллион сўмдан ортиқ даромад олган эдик. Бу йил 150 миллионни кўзлаб турибмиз.\nАҳамиятли томони, Қўчқор Кўчимов меҳнаткашлиги, деҳқончиликда эришаётган ютуқлари, бу борада бошқаларга ўрнак бўлаётгани билан ҳам эл-юрт орасида ҳурмат, эътибор қозонмоқда. Жорий йилда унинг "Меҳнат фахрийси" кўкрак нишони билан тақдирланиши замирида ҳам ана шу меҳнатлари самараси мужассам.


Аргинина гидрохлорид эритма – medu.uz – Дорилар ҳақида маълумотлар ўзбек тилида\nАргинина гидрохлорид эритма\nHome Йўриқномалар Аргинина гидрохлорид эритма\nПрепаратнинг савдо номи: Аргинина гидрохлорид\nТаъсир этувчи модда (ХПН): аргинин гидрохлориди\nфаол модда: 42 мг аргинин гидрохлориди (100 мл эритмада 20 ммоль аргинин ва 20 ммоль хлоридлар сақланади).\nТаърифи: тиниқ, рангсиз ёки бироз сарғиш-жигарранг суюқлик.\nФармакотерапевтик гуруҳи: парентерал озиқлантириш учун препарат .аминокислота.\nАТХ коди: В05ХВ01.\nАргинин (α-амино-δ-гуанидиновалериан кислотаси) – аминокислота бўлиб, шартли алмашинмайдиган аминокислоталар синфига киради ва организмнинг кўпсонли ҳаётий муҳим фаолиятларнинг фаол ва ҳар томонлама хужайра регулятори ҳисобланади, организмнинг оғир ҳолатида муҳим протектор самара кўрсатади.\nАргинина гидрохлорид антигипоксик, мембранани барқарорлаштирувчи, цитопротектор, антиоксидант, антирадикал, дезинтоксикацион фаоллик таъсир кўрсатади, оралиқ алмашинув ва энергия билан таъминлаш жараёнларини фаол бошқарувчиси сифатида намоён бўлади, организмда гормонал балансни тутиб туришда маълум роль ўйнайди. Маълумки аргинин қонда инсулин, глюкагон, соматотроп гормон ва пролактин миқдорини оширади, пролин, полиамин, агматин синтезида иштирок этади, фибриногенолиз, сперматогенез жараёнларига киришади, мембранани қутбсизлантирувчи таъсир кўрсатади.\nАргинин жигарда мочевина синтези циклидаги асосий субстратлардан бири ҳисобланади. Препаратнинг гипоаммониемик самараси аммиакни мочевинага айланишини фаоллашиши йўли билан амалга ошади. Антиоксидант, антигипоксик ва мембранани барқарорлаштирувчи фаоллиги ҳисобига гепатопротектор таъсир кўрсатади, гепатоцитларда энергия билан таъминлаш жараёнларига ижобий таъсир кўрсатади.\nАргинина гидрохлорид эндотелиоцитларда азот оксиди синтезини катализация қиладиган NO-синтаза-ферментига субстрат ҳисобланади. Препарат гуанилатциклазани фаоллаштиради ва қон томирлар эндотелийсида циклик гуаниндимонофосфат (цГМФ) миқдорини оширади, қон томирлар эндотелийига тромбоцитлар ва лейкоцитлар фаоллиги ва адгезиясини камайтиради, адгезияловчи протеинлар VCAM-1 ва МСР-1 синтезини бостиради ва шу билан атеросклеротик бляшкаларнинг ҳосил бўлиши ва ривожланишини олдини олади, қон томирлар деворидаги силлиқ миоцитлар миграцияси ва пролиферацияси стимулятори ва кучли вазоконстиктор бўлган эндотелин-1 синтезини бостиради. Аргинина гидрохлорид шунингдек оксидатив стресснинг кучли эндоген стимулятори – ассиметрик диметиларгинин синтезини бостиради. Препарат Т-ҳужайраларни ишлаб чиқарувчи айрисимон безининг фаолиятини рағбатлантиради, жисмоний юклама вақтида қондаги глюкоза миқдорини бошқаради. Яққол кислота ҳосил қилувчи таъсир кўрсатади ва кислота-ишқор мувозанатини мувофиқлаштиришга олиб келади.\nВена ичига узлуксиз инфузия қилинганида қон плазмасида аргинин гидрохлоридининг максимал концентрацияси юбориш бошланганидан кейин 20-30 минут ўтгач кузатилади. Аргинин гидрохлориди йўлдош тўсиғи орқали ўтади, буйрак калаваларида фильтрланади, бироқ буйрак найчаларида деярли тўлиқ қайта сўрилади.\nБош мия ва юрак-қон томирларининг атеросклерози, периферик қон томирларнинг атеросклерози, шу жумладан вақти-вақти билан пайдо бўладиган оқсоқ кўринишлари, диабетик ангиопатия, юрак ишемик касаллиги, артериал гипертензия, ўткир миокард инфаркти ва бош мия қон айланишини ўткир бузилиши ўтказилганидан кейинги ҳолат, миокардиопатия, сурункали юрак етишмовчилиги, гиперхолестеринемия, стенокардия, ўпканинг сурункали обструктив касаллиги, интерстициал пневмония, идиопатик ўпка гипертензияси, ўпканинг сурункали постэмболик гипертензияси, турли этиологияли ўткир ва сурункали гепатитлар, гипераммониемия, гипоксик ҳолатлар, реконвалесценция жараёнидаги астеник ҳолатлар, шу жумладан инфекцион касалликлар ва жарроҳлик муолажаларидан кейинги, метаболик алкалоз, айрисимон бези фаолиятини пасайиши, ҳомиланинг ривожланишини кечикиши ва преэклампсияда қўлланади.\nПрепарат биринчи 10-15 минут давомида минутига 10 томчи тезлик билан томчилаб вена ичига юборилади, сўнгра юбориш тезлиги минутига 30 томчига оширилиши мумкин.\nПрепаратнинг суткалик дозаси – 100 мл эритма.\nМарказий ва периферик қон томирларда қон айланишининг оғир бузилишларида, интоксикациянинг яққол кўринишларида, гипоксияларда, астеник ҳолатларда препаратнинг дозаси суткада 200 мл га оширилади.\nИнфузион эритмани максимал юбориш тезлиги соатига 200 ммольдан ошмаслиги керак.\n12 ёшгача бўлган болаларга препаратнинг дозаси суткада 1 кг тана вазнига 5-10 мл ни ташкил қилади.\nМетаболик алкалозни даволаш учун препаратнинг дозасини қуйидагича ҳисоблаш мумкин:\nаргинин гидрохлориди (ммоль)\n—————————————— х 0,3 х кг тана вазни\nортиқча ишқор (Ве) (ммоль/л)\nюборишни ҳисобланган дозанинг ярмидан бошлаш керак. Дозага қўшимча тузатиш киритиш кислота ишқор мувозанатини натижаси олинганидан кейин қайта ўтказилиши керак.\nБош оғриғи, қизиб кетиш ҳисси, гиперкалиемия (буйрак етишмовчилигида), ўткинчи гипотензия, гиперхлоремик ацидоз, жуда кам ҳолларда – аллергик реакциялар.\nЮқори дозаларда қўлланганда – кўнгил айниши, қусиш, иситма, қулоқларни жаранглаши, қўл-оёқларни увишиши, локал таъсирланиш.\nПрепаратга юқори сезувчанлик. Буйрак фаолиятини оғир бузилишлари, гиперхлоремик ацидоз; анамнездаги аллергик реакциялар; калий сақловчи диуретикларни, шу жумладан спиронолактонни қўллаш. 3 ёшгача бўлган болаларда қўллаш мумкин эмас.\nАргинина гидрохлорид қўлланганида спиронолактон қабул қилаётган ёки қабул қилган беморларда буйрак етишмовчилиги фонида, препарат яққол ва барқарор гиперкалиемия чақириши мумкинлигини ҳисобга олиш керак. Калий тежовчи диуретиклар олдинги қўлланиши ҳам, қондаги калий концентрацияси даражасини ошишига олиб келиши мумкин. Аминофилин билан бир вақтда қўллаш қондаги инсулиннинг миқдорини ошириши мумкин.\nПрепарат тиопентал билан номутаносиб.\nЭндокрин безларининг фаолиятини бузилишлари бўлган пациентларга буюрилганида, препарат инсулин ва ўсиш гормонининг секрециясини рағбатлантириш қобилиятига эгалигини ҳисобга олиш керак.\nИнфузиянинг ҳаддан ташқари юқори тезлигида маҳаллий таъсирланиш ва қизариш; кўнгил айниши ва қусиш ривожланиши мумкин.\nАргинин азот сақловчи бирикмаларга метаболизмга учраши мумкин.\nОрганизмда азотнинг даражасини вақтинчалик ошиши буйраклар учун, айниқса буйраклар фаолиятини бузилишида қўшимча юкламадир, буни препаратни буюришдан олдин ҳисобга олиш лозим.\nПрепарат хлор ионларини сақлайди, буни, аргинин гидрохлоридини электролитлар алмашинуви бузилишлари бўлган пациентларда қўлланганида назарда тутиш керак.\nҲомиладорлик ва эмизиш даврида препарат ҳомиладорлик патологияси бўлган ҳолларда (преэклампсия, ҳомилани она қорнида ўсишини тутилиши) қўлланади.\nПрепарат кўкрак сутига болага зарарали таъсир кўрсатиши мумкин бўлмаган миқдорда ажралиб чиқишига қарамасдан, препаратни эмизиш даврида эҳтиёткорлик билан қўллаш лозим.\nМашиналарни ҳайдаш ва ишлатиш қобилиятига таъсири\nПрепарат терапевтик дозаларда автотранспортни ҳайдаш ва диққатни жамланиши ва психомотор реакцияларнинг юқори тезлигини талаб қилувчи мураккаб техника билан ишлаш қобилиятига таъсир қилмайди.\nПрепаратни юқори дозаларда қўллаганда машинани ҳайдаш ёки мураккаб техника билан ишлаш мумкин эмас.\nПрепарат ёш ва кекса ёшли пациентларда қўлланганида фарқлар аниқланмаган.\nСимптомлари: буйрак етишмовчилиги, гипогликемия, метаболик ацидоз.\nДаволаш. Дозани ошириб юборилиш ҳолларида препаратнинг инфузиясини тўхтатиш керак. Физиологик реакцияларни мониторинг қилиш ва организмнинг ҳаётий фаолиятларини тутиб туриш керак. Зарурати бўлганида ишқорийловчи воситалар ва диурезни йўлга солувчи воситалар (салуретиклар), электролитлар (0,9% ли натрий хлориди эритмаси, 5% ли глюкоза эритмаси) юборилади. Даволаш симптоматик.\n100 мл дан шиша бутилкаларда, картон қутида.\nҚуруқ, ёруғликдан ҳимояланган жойда, 150С дан 250С гача ҳароратда сақлансин.


Жанторо Сативалдиев "илмоқсиз" саволларга жавоб берди\nЎшнинг қоқ марказида жойлашган ўзбек маҳаллалари аҳолиси¸ шаҳарни қайта қуриш баҳонаси билан ўз ҳовлиларининг тортиб олинишидан чўчимоқда.\n25 июн куни Қирғизистон республикаси муваққат ҳукумати Ўш ва Жалолобод шаҳарларини қайта тиклаш дирекциясини таъсис этди ва унинг раҳбари этиб Ўш вилоятининг собиқ губернатори Жанторо Сативалдиевни тайинлади. Янги мулозим¸ уч кун ичида қилган иши бўйича Озодликка ҳисоб берди.\nОзодлик жаноб Сативалдиевга Ўш ва Жалолободда уйлари таланган ва ёндирилганларни шу кунда қийнаётган баъзи саволларни берди.\nЖанторо Сативалдиев билан суҳбатимиз унинг огоҳлантиришидан бошланди.\nЖанторо Сативалдиев: Янги лавозимда иш бошлаганимга атиги уч кун бўлди ва агар "илмоқли" саволлар берадиган бўлсангиз, жавоб бермай қўйишим ҳам мумкин.\nОзодлик: "Илмоқли" саволлар бермоқчимасман. Лекин Сиз гапни огоҳлантиришдан бошлаганингиз учун суҳбатимизнинг охирига мўлжаллаб турганим саволни биринчи савол сифатида берай бўлмаса. Хабарларга қараганда, Фавқулодда вазиятлар вазирлиги ходимлари тартибсизликлар давомида ёнғиндан зарар кўрганларни "уйим тасодифан куйиб кетди", деб ариза ёзишга мажбур қилмоқда. Бу ҳақда балки¸ Сиздан сўрашим тўғри эмасдир? Лекин Ўш ва Жалолободни қайта тиклашга масъул амалдор сифатида бирон нима дерсиз?\nЖанторо Сативалдиев: Менда бундай информация йўқ. Ким кимни қандай ариза ёзишга мажбурлаётганини билмайман. Бас, хабар пайдо бўлган экан, демак, шундай факт бўлса керак. Бунинг устида ишлаш керак. Дирекциямиз эндигина ташкил этилди ва биз ўз командамизни йиғаяпмиз. Халқаро ташкилотлар билан можародан кейинги вазиятдан чиқиш йўлларини излаяпмиз.\nОзодлик: Биз бугун Ўшнинг бир неча маҳалласи билан боғланиб, уйсиз қолганларга чодирлар берилаётганини билдик. Демак, иш бошлангандай. Истасангиз, шу иш қандай кетаётгани тўғрисида айтиб беринг.\nЖанторо Сативалдиев: Мен ҳозир ўз командамни шакллантириш билан, қоғоз ишлари билан, хуллас бюрократия аталмиш юмушлар билан бандман. Дирекцияда ўзимдан бошқа ҳеч ким йўқ. Сўппайиб ўтирибман, десам ҳам бўлаверади. Шунинг учун чиндан ҳам иш бошландими-йўқми, айта олмайман.\nОзодлик: Демак, уйи ёнганларга чодир тарқатишга Сиз бошқараётган дирекциянинг алоқаси йўқ?\nЖанторо Сативалдиев: Ҳа, алоқаси йўқ. Мен шаҳарларни қайта тиклаш ва ривожлантиришга жавоб бераман. Гуманитар ёрдам ёки чодирлар тарқатиш билан шуғулланмайман.\nОзодлик: Ўшни, айниқса, ёндириб юборилган маҳаллалардаги уйларни қандай қайта тикламоқчисиз?\nЖанторо Сативалдиев: Энг аввало ўша уйлар эгалари билан учрашамиз. Маҳалла қўмиталари, мэриялар вакиллари, архитекторлар, мутахассислар билан, социологлар, конфликтологлар билан учрашамиз. Можаронинг оқибатларини эмас, унинг сабабларини ўрганишимиз, бартараф этишимиз учун масалага ҳар томонлама ёндошишимиз керак. Бу эса, вақт талаб қилади.\nОзодлик: Уйларни қайта тиклаш учун пул берасизларми ёки ўзларингиз янги уй қуриб берасизларми? Ўшлик ва жалолободлик жабр кўрганларни мана шу иш механизми қизиқтиряпти.\nЖанторо Сативалдиев: Мана икки кундирки, мен донорлар билан ишлаяпман, улар билан сўзлашувлар ўтказаяпман. Улар ҳам ўзлари кўрсатадиган ёрдам механизмини ишлаб чиқаяпти. Донорлар товон тўлаш учун ҳамда Ўш ва Жалолободни қайта тиклаш учун қанча маблағ ажратишларини айтганларидан кейингина биз Ўш ва Жалолобод шаҳарлари ҳамда бошқа аҳоли пунктлари учун бир хилда ёндошув механизмини ишлаб чиқамиз.\nОзодлик: Жавобингиз навбатдаги саволимга ўрин қолдирмаган бўлса-да уни – ўша саволни бермасам бўлмайди. Масалан, Черёмушки мавзеидаги маҳаллалар аҳли ёндирилган уйларининг вайроналари суриб ташланиб, участкалари ўрнига кўп қаватли уйлар қурилишидан чўчимоқда. Ҳар ҳолда улар орасида шундай миш-мишлар юрибди. Улар ўз ер участкаларини ҳеч кимга бермоқчи эмас. Сиз уларга нима деган бўлардингиз?\nЖанторо Сативалдиев: Мен ҳар бир ўшлик, хусусан черёмушкиликлар билан учрашишга, уларнинг фикрларини эшитишга ҳаракат қиламан. Шундай кейингина ҳамма учун бир хил ёндошув ишлаб чиқамиз. У мавзе учун бундай, бу мавзе учун ундай ёндошув бўлмайди. Ҳозирча эса, бу масалада сиёсий даражада ҳам, ҳукумат даражасида ҳам ягона қарор йўқ. Шу кунда ҳар-хил вариантларни ўрганаяпмиз.


hidoyat.uz – “Мовароуннаҳр” нашриётининг сайти - ҒАЗАБИНИ ЖИЛОВЛАЙ ОЛГАНЛАР\nҒАЗАБИНИ ЖИЛОВЛАЙ ОЛГАНЛАР\n2016 йил 11 май\n"Раббингиздан (бўлувчи) мағфиратга ва кенглиги осмонлару Ерга тенг, тақводорлар учун тайёрлаб қўйилган жаннат сари (солиҳ амаллар қилиш билан) шошилингиз! Улар (мазкур тақводорлар) фаровонлик ва танглик кунларида ҳам хайр-cадақа қиладиган, ғазабларини ютадиган, одамларни (хато ва камчиликларини) афв этадиганлардир. Аллоҳ эзгулик қилувчиларни севар" (Оли Имрон, 133-134).\nМўмин банда сабрли бўлади, мулоҳаза билан фикр юритади. Чунки шошқалоқлик шайтондандир. Фақат эзгу амалларни, хайрли ишларни бажариш учун шошилиш зарур. Бу борада Имом Калбий (раҳматуллоҳи алайҳ): “Гуноҳдан қайтиб тавбага шошилинглар” деса, Имом Мақотил (раҳматуллоҳи алайҳ): “Гуноҳларингиз кечирилиши учун солиҳ амаллар қилиб, жаннатга шошилинглар”, дейди. Қуръони каримда бундай баён қилинади: “(Эй инсонлар) Раббингиз томонидан бўладиган мағфиратга ҳамда Аллоҳ ва Унинг пайғамбарларига имон келтирган зотлар учун тайёрлаб қўйилган, кенглиги осмон ва Ернинг кенглиги каби бўлган жаннатга шошилингиз! Бу Аллоҳнинг фазли бўлиб, уни Ўзи хоҳлаган кишиларга ато этур. Аллоҳ улуғ фазл соҳибидир” (Ҳадид,22).\n“Улар (мазкур тақводорлар) фаровонлик ва танглик кунларида ҳам хайр-cадақа қиладиган, ғазабларини ютадиган, одамларни (хато ва камчиликларини) афв этадиганлардир. Аллоҳ эзгулик қилувчиларни севар”.\nФаровонлик ва танглик онларда ҳам Аллоҳ таолони унутмаслик, сабр ва шукр қилиш, қаноатли бўлиш, муҳтож, мискин кишиларга раҳм-шафқат кўрсатиб, хайр-эҳсон қилиш тақводорларнинг улуғ сифатларидир. Шунингдек, ғазаби келганида ҳам ўзини босган, кечиримли бўлганлар Аллоҳнинг суюкли бандаларидир. Кечиримлилик – зулм ўтказган кишидан қасдини олишга қодир бўла туриб, уни афв этишдир. Ҳадиси шарифларда: “Ғазаб ва нафратини сочишга қодир бўлгани ҳолда ғазабини жиловлай олган кишига Аллоҳ таоло жаннат ҳурларидан жуфтлаб беради”; “Зулм ўтказишда ҳақли бўлган ўринда кечириш йўлини танлаган бандага Аллоҳ таоло азизликни зиёда қилади”, дейилган (“Тафсири Самарқандий”).\nЯхшиликнинг турлари кўп, қандай йўл билан бўлмасин, бошқаларга ёрдам берган бандалар Аллоҳ таолонинг ҳимоясидадир. Демак, умр ғанимат, эзгу ишлар қилишга шошилайлик!\n1108 марта ўқилган.


"Робинзон Крузонинг ҳаёти ва ажойиб саргузаштлари" китоби, Даниель Дефо\nАтрофингда сен билан дардлашадиган, умуман мулоқот қиладиган кимса йўқ, гўё оламда фақат якка ўзинг ва бир қанча жониворлар. Барча ташвишлару кулфатларга фақат шу жониворларгина гувоҳ. Орзу-хаёллар, изтироблар, соғинч ҳисси сени сира тарк этолмайди.\nЙигирма саккиз йил кимсасиз, тўрт томони бепоён уммон бўлган оролда яшаган Робинзон Крузонинг саргузаштларга бой кечмиши китобхонни бефарқ қолдирмайди, шунингдек, воқеаларнинг оддий ва кутилмаган ҳолатлар билан баён қилиниши қизиқтириши табиий.\nБир неча юз йиллардан бери қайта-қайта нашр этилиб, қўлдан тушмай келаётган дунёга машҳур ушбу китоб сиз, азизларга манзур бўлади, деган умиддамиз.


Машҳур ва бепул мобил ўйин бўйича соврин жамғармаси миллион долларлик турнирга марҳамат! - Terabayt.Uz\n2018 йили Call of Duty энг яхши тармоқ ўйини, деб топилган бўлиб, бултур унинг бепул мобил версияси ҳам чиққан. Дастлабки бир ҳафта ичидаёқ Call of Duty: Mobile 100 миллион мартадан ошиқ юклаб олинган ва рекорд ўрнатган.\nActivision компанияси кўплаб рейтингларда юқори ўринларни олиб келаётган Call of Duty: Mobile бўйича турнир эълон қилди. Соврин жамғармаси бир миллион АҚШ долларига тенг бўлган World Championship 2020 Tournament турнирининг асосий ҳомийси Sony компаниясидир.\nТурнирнинг саралаш матчлари 30 апрель куни бошланиб, 24 майгача давом этади. Иштирокчилар бунда рейтинг серверларида мусобақада қатнашишади; ўнта жанг натижасига кўра 80 очко тўплаган геймерлар иккинчи босқичга ўтказилади.\nСаралаш қоидаларига кўра, иштирокчилар турнир маъмурларининг рухсатисиз қўшимча қурилмалардан (геймпад ва бошқа контроллерлардан) фойдалана олмайдилар. Бундан ташқари, шахсий компьютерлардаги эмуляторларни қўллаш ҳам мумкин эмас.\nЎҚИНГ: Компьютер учун 5 та бепул Android эмулятори\nWorld Championship 2020 Tournament иккинчи босқичида эса геймерлар бошқа иштирокчилар билан жамоалар ташкил этишади. Турнирнинг бошқа қоидалари ҳақида ташкилотчилар кейинроқ батафсил маълумот беришмоқчи.\nАгарда сиз ҳам Call of Duty: Mobile ўйинига қизиқсангиз ва тажрибангиз бўлса, мана бу ҳавола орқали тезда рўйхатдан ўтиб олинг. Ўйиннинг ўзи бўлса Android-смартфонларга Google Play Store'дан ушбу ҳавола, iOS тизимли қурилмаларга эса мана бу ҳавола орқали юклаб олинади.\nДарвоқе, ҳаттоки Жаҳон соғлиқни сақлаш ташкилоти ҳам коронавирус инфекциясидан сақланиш учун кибер-ўйинлар ўйнашни тавсия этганидан хабарингиз бормиди?\n#Видео ўйинлар #мобил ўйинлар #ўйинлар #Call of Duty #Call of Duty: Mobile


АЙБ КЎПРИКДАМИ Ё КЎПРИКСОЗДА?… « Ўзбекистон Халқ Ҳаракати\nАЙБ КЎПРИКДАМИ Ё КЎПРИКСОЗДА?…\n18 December 2013 - 16:42\nЁшлар билан суҳбатлашишни, уларнинг дунёқараши билан танишишни яхши кўраман. Ёшлар сиймосида миллат келажагини, инсоният келажагини тасаввур қилиб кўришга уринаман. Мана улардан икки нафари йигит ва қиз. Автобус бекатидамиз. Табиатан мулоҳазали, вазмин кўринган, одоб билан жой бўшатган йигит қисқагина суҳбатимиз орасида болаликдан суяк сили касаллигига мубтало бўлганлиги боис келажакда шифокор бўлишга аҳд қилганлигини айтади. Айни пайтда юридик коллежнинг сўнгги босқичида таҳсил олаётганлигини ғурур билан таъкидлаган қиз келажакда гуманитар йўналиш бўйича ўқишни давом эттиришини, хорижий тилларни ўрганишга иштиёқи баланд эканлигини урғулайди.\n-Таржимон бўлмоқчимисиз ё тилшунос олимами, эҳтимол журналистика соҳасида ўқимоқчидирсиз, – қизиқсиниб сўрадим.\n-Э, бошимга ураманми журналистикасини! Биласизми, журналистларни қўрқоқлиги учун ҳамма ёмон кўради! Чунки, Ўзбекистонда бирортаям яхши журналист йўқ!\n…Дафъатан устимга бир челак қайноқ сув қуйиб юборилгандек бўлди… Аммо сир бой бергим келмади. Қиз кўзларини лўқ қилиб кўзимга тикилиб турарди. Мен барибир унинг ўз гапини қандай изоҳлашига қизиқсиндим ва ўсмоқчиладим:\n-Унчалик ҳам эмасдир-ов, гапингизда а-анча муболаға бордек. Фикримча, одамлар ҳаммасини эмас, фақат ўз ишини эплай олмаётган, нуноқ, савияси пастроқ журналистларнигина ёқтиришмаса керак. Изланувчан, савияси юксак, фикран кучли, дадил журналистлар юртимизда ҳам талайгина, Буни аниқ билмай туриб кескин хулоса чиқаришга шошилманг.\n-Э, савияси ўзларига сийлов! –, сал қизиққонлик қилди қиз, -Гап савияда эмас, гап журъатда. Бизнинг журналистларимизда журъат йўқ, ҳақиқатни айтишга қўрқишади. “Тўртинчи ҳокимият”, деган ибора номигагина холос. Аслида-чи… Олис ўлкаларни-ку қўяверинг, жилла қурса Россия журналистлари билан солиштира оласизми ўзбек журналистларини. Кўрмайсизми уларни, ҳатто ҳукумат тепасида ўтирган кишиларниям бемалол юзинг-кўзинг демасдан танқид қилиб ташлашади. Бизникилар-чи…\n-Кечирасиз, – беихтиёр гапга аралашди йигит. – Аввал айтинг-чи, сиз, ўзингиз, – қизга мурожаат қилиб деди, – Ўзбекистон ҳукумати билан хорижий давлатларнинг журналистлар учун сўз эркинлиги борасида яратиб берган шарт-шароитларини тенглаштира оласизми?. Уларда қонун амалиётга тадбиқ этилган, ҳукумат аъзолари ҳам танқидни тўғри қабул қилишади, шунга руҳан тайёр. Агар бизда ҳам танқид учун қоғозда эмас, амалда кенг йўл очилганда эди, ҳаммаси бошқача бўларди. Чуқур илдиз отиб кетган коррупция занжири билан бўғилган энг яхши журналистларимиз мамлакатни тарк этишга, чет элларга бориб ишлашга мажбур бўлишяпти. Бу ерда қолганлари ҳам дардини ичга ютиб, сукут сақлаб яшашга маҳкум. Тепадагилар эса халқни алдаб, фақат ўз йўриқларига юрадиган пахтакор журналистларни қаҳрамон қилиб кўрсатишади, мукофотлашади. Гўё одамлар ҳеч нарсани тушунмайдигандек. Чинакам фидойи, халқнинг дарди билан яшайдиган журналистларни эса кўкартиришмайди.\n… То автобус келгунга қадар ёшлар жиддий баҳслашишди. Менинг миямга эса беихтиёр шу фикр келди. Журналист ким. Халқ ва ҳокимият орасидаги бир кўприк. Ҳақиқатни айтса, ҳукуматнинг тепкиси – нафратига дучор бўлади, айтмаса, халқнинг… Агар кўприк рисоладагидек қурилмаган бўлса, қай бири айбдор, кўприкми ё кўприксозларми?..


Луганскни ўққа тутиш кучайди\nУкраина ҳарбийлари Луганскни ўққа тутишни кучайтирди\nУкраина ҳарбийлари Луганск халқ республикаси ҳудудини ўққа тутишни кучайтирмоқда.\nТОШКЕНТ, 17 фев — Sputnik. Украина ҳарбийлари Луганск халқ республикаси ҳудудини ўққа тутишда давом этмоқда, деб хабар қилмоқда ЛНР ўт очишни тўхтатиш марказида.Унинг сўзларига кўра, Украина куч ишлатар тизими эрталабдан Луганскдаги бешта аҳоли пунктини ўққа тутди. Ундан олдин 3та аҳоли пунктлари ўққа тутилган эди.Эслатиб ўтамиз, Украина шарқидаги можаро 8 йилдан буён давом этмоқда. Ўтган давр мобайнида унда 13 мингдан ортиқ одам қурбон бўлди, 44 минг киши жароҳатланди.Вазиятни барқарорлаштириш мақсадида Украина ҳамда ДНР ва ЛНР вакиллари Россия, Германия ва Франция кузатуви остида 2015 йилда Минск шартномасини имзолашган эди. Шартномага кўра, иккала томон ҳам оғир артиллария қуролларини туташ чизиғидан анча узоқ масофага чекинтиради. Ундан ташқари Украина ДНР ва ЛНРда Конституцион реформа ўтказишга рози бўлиши керак эди.Лекин Украина раҳбарияти турли баҳоналар билан ушбу шартномани бажаришдан воз кечмоқда. Ундан ташқари 2021 йилнинг кузидан бошлаб АҚШ ва НАТО давлатлари Украинага қурол-аслаҳа ва ҳарбий инструкторлар етказиб беришни бошлади. Шунингдек, бир неча ойдан буён АҚШ ва Ғарб давлатлари ОАВларда Россия Украинага бостириб киришга тайёргарлик кўраётгани ҳақида васваса тарқатиб келмоқда.\n© Sputnik / Nikolai SidorovБоец Народной милиции Луганской народной республики во время тактических учений в Луганской области\nЎтган бир сутка давомида Украина ҳарбийлари ЛНР ҳудудидаги бешта аҳоли пунктини ўққа тутди.\nТОШКЕНТ, 17 фев — Sputnik. Украина ҳарбийлари Луганск халқ республикаси ҳудудини ўққа тутишда давом этмоқда, деб хабар қилмоқда ЛНР ўт очишни тўхтатиш марказида.\n“Ўтган бир сутка давомида туташ чизиғида вазият кескинлашди. Рақиб томон, Киевнинг тўғридан-тўғри буйруғига асосан, можарони эскалация қилишга уринмоқда”, - деди ЛНР Халқ милицияси бошлиғи Ян Лещенко.\nУнинг сўзларига кўра, Украина куч ишлатар тизими эрталабдан Луганскдаги бешта аҳоли пунктини ўққа тутди. Ундан олдин 3та аҳоли пунктлари ўққа тутилган эди.\nЭслатиб ўтамиз, Украина шарқидаги можаро 8 йилдан буён давом этмоқда. Ўтган давр мобайнида унда 13 мингдан ортиқ одам қурбон бўлди, 44 минг киши жароҳатланди.\nВазиятни барқарорлаштириш мақсадида Украина ҳамда ДНР ва ЛНР вакиллари Россия, Германия ва Франция кузатуви остида 2015 йилда Минск шартномасини имзолашган эди. Шартномага кўра, иккала томон ҳам оғир артиллария қуролларини туташ чизиғидан анча узоқ масофага чекинтиради. Ундан ташқари Украина ДНР ва ЛНРда Конституцион реформа ўтказишга рози бўлиши керак эди.\nЛекин Украина раҳбарияти турли баҳоналар билан ушбу шартномани бажаришдан воз кечмоқда. Ундан ташқари 2021 йилнинг кузидан бошлаб АҚШ ва НАТО давлатлари Украинага қурол-аслаҳа ва ҳарбий инструкторлар етказиб беришни бошлади. Шунингдек, бир неча ойдан буён АҚШ ва Ғарб давлатлари ОАВларда Россия Украинага бостириб киришга тайёргарлик кўраётгани ҳақида васваса тарқатиб келмоқда.


Новости Узбекистана > Версия для печати > Ўзбекистон э-ҳукумат рейтингида 20 поғона кўтарилди\nГлавная > Фан ва технология > Ўзбекистон э-ҳукумат рейтингида 20 поғона кўтарилди\nЎзбекистон э-ҳукумат рейтингида 20 поғона кўтарилди\nБМТнинг янги рейтингида Ўзбекистон электрон ҳукумат фаолияти сезиларли яхшиланган дунёдаги ўн давлат таркибидан ўрин олди.\nЎзбекистон электрон ҳукуматнинг ривожланиш даражаси бўйича дунё давлатлари рейтингида ўз ўрнини янада яхшилади. 30 июль куни эълон қилинган «Электрон ҳукуматнинг ривожланиш даражаси бўйича БМТ таҳлили» (United Nations E-Government Survey)да Ўзбекистон 20 поғона илгарилаб, 193 давлат ичида 80- ўринни эгаллади.\nЭ-ҳукуматларнинг ривожланиш даражаси бўйича таҳлил БМТнинг Иқтисодий ва ижтимоий масалалар департаменти томонидан ҳар икки йилда тайёрланади. Бу БМТга аъзо барча 193 давлат э-ҳукуматларининг ривожланиш ҳолатини баҳоловчи жаҳондаги ягона ҳисобот ҳисобланади. Жорий йилдаги таҳлиллар мавзуси — «Барқарор тараққиётни қўллаб-қувватлашда электрон ҳукумат».\nЎзбекистон янги таҳлилда электрон ҳукумат фаолияти сезиларли даражада яхшиланган дунёдаги ўн давлат рўйхатидан жой олиб, электрон ҳукумати ўртача ривожланган давлатлар гуруҳидан юқори индексли мамлакатлар гуруҳига жойлашди.\nЎзбекистон Электрон ҳукуматининг ривожланиш индекси (E-Government Development Index, EGDI) ўртача жаҳон индекси ҳисобланган 0.4922 дан юқорироқ бўлиб, 0.5434 ни ташкил этди. Рейтинг етакчиси Буюк Британияда мазкур индекс 0.9193, Осиё минтақаси етакчиси Жанубий Кореяда — 0.8915, Марказий Осиё етакчиси Қозоғистонда — 0.7250 ни ташкил этади.\nМазкур индекс уч субиндекслардан таркиб топади: онлайн хизматлар индекси, телекоммуникацион инфратузилмалар индекси ва инсон капитали индекси. Ўзбекистон учун улар мос равишда 0.6884 (ўртача жаҳон индекси — 0.4623), 0.2463 (0.3711) ва 0.6954 (0.6432)ни ташкил этди.\nШунингдек, Ўзбекистон Электрон иштирок индекси (E-Participation Index, EPART)даги ўрнини 24 пунктга яхшилади ва 71- ўриндан 47- ўринга қадар кўтарилди. 0.6780 индекси билан Марказий Осиёда биринчи ўринга чиқди. Жаҳон етакчиси ҳисобланган Буюк Британияда э-иштирок индекси 1.000, минтақавий етакчи саналга Японияда — 0.9830 ни ташкил этди.\nЭлектрон иштирок бўйича Ўзбекистон рейтингининг кўтарилишига «электрон маслаҳатлар» кўрсаткичининг 18 дан 58 фоизга ошиши айниқса ижобий самара берди.\n«Газета.uz» юзланган мутахассислар Ўзбекистон рейтингининг яхшиланганини 2013 йилда қабул қилинган 2020 йилга қадар Ўзбекистон Республикасининг Миллий ахборот-коммуникация тизимини ривожлантириш комплекс дастурининг амалга оширилаётгани билан боғлади.\nХудди шу йили Ягона интерактив давлат хизматлари портали (ЯИДХП) ишга туширилди, Алоқа, ахборотлаштириш ва телекоммуникация технологиялари давлат қўмитаси қошида «Электрон ҳукумат"ни ривожлантириш ҳамда Ахборот хавфсизлигини таъминлаш марказлари ташкил этилди.\n2015 йил февралида Давлат алоқа қўмитаси Ахборот технологиялари ва коммуникацияларни ривожлантириш вазирлигига айлантирилди ва ахборотлаштириш сиёсати соҳасидаги ваколатлар янада кенгайтирилди. Вазирликнинг асосий вазифаларидан бири сифатида мамлакатда электрон ҳукуматни жорий юклатилди.


Порлаган юз — Dilkashradio.com\n“Эй Эгам, севаман Сен маскан қилган уйни, Улуғворлигинг порлаган жойни.” Забур китоби 25 бобда ҳазрати Довуд шундай деган эди. Бу оятни Довуд пайғамбар ёзган бўлса ҳам ҳудди Мусо пайғамбар томонидан ёзилгандек, гўё. Чунки Мусо пайғамбар ҳам ҳазрати Довуд каби Худонинг маъбадини жуда ҳам севган. Мусо пайғамбар каби биз ҳам Худонинг ҳузурига киришни ўзимизнинг кундалик одатимиз қилиб олсак, у илтимос қилганидек, Худованд бизга йўлини ўргатишини, Ўзи ҳақида кўпроқ билишимизга ёрдам бериши ва доим Унинг назарида марҳаматга эга бўлишни сўрасак, шубҳасиз, ичимизда маскан қилган Худо Руҳининг улуғворлиги албатта ташқаридан ҳам кўринадиган бўлади. 1 Коринфликлар 6 боб 19 оятда нима ёзилганини биласизми? “Наҳот билмасангиз?! Қалбингизда маскан қилган Муқаддас Руҳни Худо сизларга берган. Танангиз Муқаддас Руҳнинг маъбадидир. Сизлар ўзларингизга тегишли эмассизлар.\nСизлар қиммат баҳога сотиб олингансизлар. Шунинг учун ўз танангиз билан Худони улуғланглар.” Бизнинг вазифамиз Худонинг маъбади сифатида порлашдан иборат. Бугун Мусо пайғамбарнинг ҳаётидан четлашмаган ҳолда, унинг нур сочиб турган юзи воқеаси бизга нималарни ўргатишим мумкинлиги ҳақида суҳбатимизни давом эттирамиз. Эҳтимол бизнинг юзимиз Мусо Худо билан учрашганидаги каби порламас, аммо суҳбатимиз охирида бунинг нақадар муҳим ва тўғри эканлигини билиб олишингиз аниқ. Бизга берилган улуғворлик, Исроил халқи Мусонинг юзида кўрган улуғворликдан ҳам аълороқ. Буни эшитиб ҳайрон қолдингизми? Бу қандай улуғворлик экани ҳақида ҳозирнинг ўзидаёқ билиб оласиз. Агар 2 Коринфликлар 3 бобни диққат билан ўқиб чиқсангиз, Мусонинг ва Мусо берган қонуннинг улуғворлиги имонлига берилган улуғворлик орасида анчагина фарқ борлигини кўрасиз.\nАгар қунт қилсангиз бир вароқ қоғозга шу иккиси орасидаги фарқларни ёзиб чиқишингиз ҳам мумкин. Қаранг, Эски Аҳдда Худованд Мусога амрни тош лавҳларга ёзиб берган бўлса, У амрларини Муқаддас Руҳ ёрдамида Янги Аҳд имонлиларининг юракларига битиб қўйган. Эски Аҳд қонунлари одамларни ўлдирса, Янги Аҳд қонуни бизга ҳаёт беради. Бу қонунлар улуғворлик билан келган бўлса, Янги Аҳддаги яна ҳам кўпроқ улуғворлик билан келган. Мусонинг қонунлари инсониятни ҳукм қилган бўлса, Янги Аҳд қонуни инсониятни гуноҳдан қутқаради. Мусонинг юзидаги улуғворлик аста-секин йўқолиб борган бўлса, бизнинг ичимиздаги Муқаддас Руҳнинг улуғворлиги биз ўзгариб борганимиз сари кўпайиб бораверади. 2 Коринфликлар 3 боб 2-3 оятлар шундай дейди, “Ахир, юрагимизга ёзилган тавсияномамиз сизларнинг ўзингиз–ку! Бу ҳаммага аён, уни ҳамма ўқий олади.\nОчиқ кўриниб турибдики, бизнинг хизматимиз туфайли ёзилган Масиҳнинг мактуби сизларсиз. Бу мактуб сиёҳ билан эмас, балки барҳаёт Худонинг Руҳи орқали ёзилган, тош лавҳаларга эмас, балки инсон қалбининг лавҳаларига ёзилгандир.” Хўш, Худонинг ҳузури бизда кўринадими? Бу бизда кўриниши керак бўлган улуғворликнинг манбаи нима? Унинг Манбаи яна Худонинг Ўзи. Бу Худонинг юракларимизга қўйган Муқаддас Руҳидир. Агар сиз ҳар куни Муқаддас РУҳга тўлиб тошмасангиз, ҳар эрталаб Худонинг улуғворлигини кўрсатишни мақсад қилмасангиз, Муқаддас Руҳ берган имкониятдан фойдаланмасангиз, қандай қилиб Худонинг фарзанди сифатида Унинг улуғворлигини бошқаларга намоён эта оласиз? Мусо юзидаги нурни Исроил халқи кўрмаслиги учун юзини ёпган эди. Аммо биз Мусога ўхшамаймиз. Биз аксинча, Худонинг нури ва улуғворлиги ҳаётимизда ва юзимизда кўпроқ кўринсин, деб ҳаракат қиламиз. Шундай эмасми?


23 март,2017, 21:27 1284\n“Гуруҳдаги терма жамоаларда олдинга ҳаракат қилишлари учун яхши имконият бор. Ўйлайманки, барча кураш ҳали олдинда ва барча жамоаларда яхши имконият бор. Кейинги ўйинда Қатарга қарши ўйнаймиз. Ушбу учрашувга жиддий тайёргарлик кўрамиз ва умид қиламанки, Қатарни юта оламиз”, - дея Самвел Бабаян сўзларидан иқтибос келтиради ЎФФ расмий сайти.\nЖЧ-2018 қуръа ташлаш маъросимида қайси юлдузлар иштирок этишади? 398 21.11.2017\nИталия ФФ президенти Карло Тавеккио истеъфога чиқди 98 20.11.2017\nИталия футбол федерацияси президенти истеъфога чиқмоқчи эмас 60 20.11.2017\nИталия футбол федерацияси президенти терма жамоани бошқариши мумкин бўлган 5та мураббийни эълон қилди 204 20.11.2017\n«Сампдория» – «Ювентус». Буффон ва Бардзальи учрашувни ўтказиб юборишади 85 19.11.2017\nТеглар: ЖЧ-2018 Сурия Ўзбекистон Самвел Бабаян\nАна холос! "Насаф" 100 млн сўм жарима тўлайди 1080\nЭнг кучли боксчиларимиз Россияга йўл олди 1004\nЎзбекистон Осиё чемпионатига мезбонлик қилади! 911\nЖасур Ҳасанов: “Насаф” кучли эканлигини бутун Ўзбекистон кўриб турибди 673\nМарсело - Роналду ва Рамос ўртасидаги низо борасида нималар деди? 468\nСанжар Қувватов: “Пахтакор” биз кутгандан ҳам кўпроқ қаршилик кўрсатди 414\nЖЧ-2018 қуръа ташлаш маъросимида қайси юлдузлар иштирок этишади? 398\n"Пахтакор"нинг СССР чемпионатидаги энг яхши натижасига 55 йил тўлди 390


Референдумга тайёргарлик – Президент назоратида\nДавлат раҳбари Парламент Мажлиси раиси Ерлан Қўшановни қабул қилди.\nМажлис раиси Президентга депутатларнинг шу кунлардаги фаолияти ва умумхалқ референдум арафасидаги сайловчилар билан учрашувлари натижалари ҳақида маълумот берди.\nДепутатлар ҳар куни 250дан зиёд тадбир ўтказмоқда. Меҳнат жамоалари, бозорлар, ижтимоий соҳа иншоотлари ва олис аҳоли манзилларида ўтган учрашувларда сайловчилар билан очиқ мулоқотлар чоғида фуқаролар референдумда иштирок этишга тайёр эканлигини маълум қилиб, таклиф этилаётган ислоҳотларни қўллаб-қувватламоқда.\nРеферендумни тушунтириш жараёнида "АMANAT" партияси ҳам фаол иштирок этди. Республика ва вилоят штаблари, барча бўғиндаги маслаҳатлардаги фракция депутатлари, партия ёшлар қаноти фаоллик танитмоқда.\nУчрашувлар чоғида Мажлис депутатлари долзарб масалалар юзасидан очиқ фикр алмашишди. Фуқаролар таклиф ва мурожаатлари тизимлаштирилиб, ўрганилади ва тасдиқланган режага мувофиқ, Ҳукумат билан биргаликда уларни ҳал этиш дастаклари кўриб чиқилади.\nЕрлан Қўшанов Қасим-Жўмарт Тўқаевга палатанинг қонунчилик фаолияти ҳақида ҳисобот берди. Хусусан, сессия бошлангандан буён 64та қонун лойиҳаси маъқулланиб, 51таси кўриб чиқилмоқда. Давлат раҳбари топшириқлари доирасида ишлаб чиқилган қонун лойиҳалари шулар жумласидандир.\nПрезидентга Ҳукумат ва Ҳисоб қўмитасининг ўтган йилги республика бюджети харажатлари тўғрисидаги ҳисобот ҳақида маълумот берилди.\nМажлис раиси Президентга парламент дипломатияси соҳасидаги ишларнинг фаоллаштирилгани ҳақида маълумот берди. Хусусан, май ойида Қозоғистон ва Қирғизистон парламентларининг халқаро ишлар ва мудофаа бўйича тармоқ қўмиталари қўшма мажлиси Жамбил вилоятининг Қўрдай қишлоғидаги чегара постида ўтди. Учрашувда Евроосиё иқтисодий иттифоқи доирасида савдо-иқтисодий ҳамкорликни, транспорт-логистика ва божхона тартибларини такомиллаштириш масалалари муҳокама қилинди.\nИюнь ойида депутатлар Арманистонда ўтадиган ЖХШТ Парламент Ассамблеяси Кенгаши ва Қирғизистонда ўтадиган Туркий тилли давлатлар Парламент Ассамблеяси Кенгаши йиғилишларида иштирок этиши кутилмоқда. Ушбу учрашувларда қонун чиқарувчи ҳокимият ва сайлов бошқаруви органлари ўртасидаги ҳамкорликни мустаҳкамлаш истиқболлари муҳокама қилинади.\nAkorda.kz. маълумотлари асосида., 2022-05-24, 04:41 63


Жанубий Корея президенти: Ярим оролда уруш бўлмайди\n10:17 / 17.08.2017\nКорея ярим оролида АҚШ томонидан ҳарбий куч қўлланилиши билан боғлиқ таҳдидларга қарамай, бошқа уруш бўлмайди. Бу КХДРга босим ўтказиш учун керак эди, дея маълум қилди Жанубий Корея президенти Мун Чжэ Ин.\n«Мен ишонч билан шуни айтишим мумкинки, Корея ярим оролида бошқа уруш бўлмайди. АҚШ ва президент Дональд Трамп Жанубий Корея билан ўзларининг ҳаракатлари вариантларини муҳокама қилишга тайёр, бу, ушбу вариантлар қандай бўлишидан қатъи назар юз бериши эҳтимолга яқин», - дея Муннинг сўзларини келтиради «Рёнхап» агентлиги.\nУнинг сўзларига кўра, Трампнинг КХДР бўйича таҳдид оҳангидаги баёнотлари Шимолий Кореяга бўлган босимни кучайтиришга йўналтирилганди.\n«Менинг фикримча, президент Трамп қатъийлик кўрсатиб, Шимолий Кореяга босим ўтказишга ҳаракат қилган. Бу унинг ҳарбий вариантлардан фойдаланиш бўйича қатъийлигини кўрсатди, деб ҳисобламайман», - дея таъкидлаб ўтди Жанубий Корея раҳбари.\nАввалроқ АҚШ Жанубий Кореяда Patriot ракеталарга қарши қурилмаларини жойлаштиргани хабар берилганди.\nКХДР Жанубий Корея Мун Чжэ Ин


Назорат бахсида "Цементчи" Олий лига вакили "Нефтчи" билан дуранг ўйнади\n2 август, 2017, 08:29\nКеча Қувасойнинг "Цементчи" жамоаси Фарғонадаги марказий "Истиқлол" ўйингохида Олий лига вакили бўлган ва сўнгги вақтларда бош мураббий Вадим Абрамов қўл остида ажойиб жамоага айланиб бораётган "Нефтчи" жамоасининг оптимал таркибига қарши майдонга тушдилар. Бу ҳақда "Цементчи" матбуот хизмати хабар бермоқда.\nБиринчи бўлимда жамоа Олий лига вакилларига қарши хеч қандай хадиксиз учрашув олиб бордилар ва биринчи бўлимда кўплаб хавфли вазиятлар яратиб ундан унумли фойдалана олмадилар. Рақиб жарима майдончаси атрофида содир бўлган бир нечта жуда қулай стандарт вазиятларини эса қувсойлик футболчилар ҳар сафар ноаниқ бажариб ҳавога совуравердилар.\n"Нефтчи" жамоасида эса Музаффар Музаффаровнинг биргина жаримадан йўллаган ноаниқ зарбасидан бошқа бирор бир хавфли вазиятларсиз биринчи бўлимни якунладилар. Яъни дастлабки бўлим тулиқ "Цементчи"нинг устунлигида ўтди.\nИккинчи бўлимда Нефтчи жамоасидан Мансур Саидов, Мўйдин Мамазулумов, Дилёрбек Эрматовлар каби бир катор футболчилар алмаштирилди. Уларнинг ўрнига Абрамов Отабек Хайдаров, Темур Хакимов, Шоғуломов ва Ризо Айвазов каби хужумчиларни майдонга тушириб, 3 та ҳужумчи билан ҳаракатлана бошлади. Табиийки, бу ҳолат натижасида навбатдаги бўлимда "Нефтчи" жамоаси аьзолари хам қувасойликлар дарвозаси олдида бир нечта вазиятлар ярата бошладилар. Яъни иккинчи бўлимда тушганлар жамоа ҳужумларини анча кучайтирди.\nБундай ҳужумларга карши "Цементчи" жамоаси аъзолари ҳам тез-тез ажойиб қарши ва позицион ҳужумларни амалга ошириб турдилар. Ана шундай ҳужумлардан бирида жамоадошларининг тўп узатиши натижасида Исоқов жудаям қулай вазиятга чикиб борди ва дарвозага икки метр масофа қолганда "Нефтчи" жамоаси ҳимоячилари ҳужумчининг орқасидан чалиб энг сўнгги фолни ишлатишга мажбур бўлдилар.\nҲакам пенальти белгилади. Белгиланган 11 метрлик жарима зарбасига яқинлашиб келган Рахматилло Мелибоев эса Абдумавлон Абдужалилов кўриклаётган дарвозани аниқ нишонга ола билмади ва ҳисоб узгармай колди.\nШундан кейин ҳам жамоалар кўплаб ҳужумлар уюштириб турдилар, лекин учрашув сўнггига қадар ҳам ҳисоб ўзгармади.\n"Нефтчи" - "Цементчи" 0-0\nУчрашувдан сўнг "Цементчи" жамоаси раҳбарлари футболчиларга 2 кунлик кичик таътил берди. Жамоа аъзолари хордиқдан сўнг 4 август куни яна ўз кароргохида йиғилиб навбатдаги йиғинни бошлайдилар.


Обод турмушимизнинг ҳуқуқий пойдевори — Huquq\nHome / / Обод турмушимизнинг ҳуқуқий пойдевори\n06.12.2019\t, Муносабат 69\nҲар қандай жамиятда одамлар ўртасидаги муносабатлар қонунлар билан тартибга солинади. Қонунга амал қилинган жамиятда тинчлик, тараққиёт бўлади ва аксинча, қонунга риоя этилмаган жамиятда ҳаловат йўқолади, тартибсизлик юзага келади.\nДавлатнинг ҳам, фуқароларнинг ҳам ҳуқуқ доирасида фаолият олиб боришини таъминлайдиган, мамлакатни башарият орзу қилган демократия ва инсонпарварлик принципларига асосланган ҳуқуқий давлат барпо этишга йўналтирадиган асосий қонун конституциядир. Конституция белгилаб берган принцип ва нормалар қонунлар ҳамда бошқа норматив-ҳуқуқий ҳужжатларда аниқлаштирилиб, иқтисодий, сиёсий ва маданий соҳалардаги муносабатларни тартибга солади.\nИшонч билан айтиш мумкинки, Ўзбекистон Конституцияси бугун барчамиз учун мўътабар ижтимоий-ҳуқуқий ҳужжатга айланди. Мустақилликнинг дастлабки кунлариданоқ Конституция лойиҳасининг ишлаб чиқилиши, умумхалқ муҳокамасига қўйилиши ва қабул қилиниши миллий давлатчилигимиз тарихида катта сиёсий воқеа сифатида баҳоланади.\nЎзбекистон Конституцияси мамлакатнинг сиёсий, иқтисодий ва ижтимоий ҳаёти, ташқи сиёсати билан боғлиқ барча масалаларни ҳуқуқий тартибга солувчи принцип ва нормаларни белгилаб беради. Энг асосийси, бош қонунимизда давлат халқ иродасини ифодалар экан, унинг манфаатларига хизмат қилиши мустаҳкамлаб қўйилган.\nҲуқуқий демократик давлатнинг ўзига яраша мезонлари бўлиб, улардан бири инсоннинг дахлсиз ва ажралмас ҳуқуқларининг таъминланишидир. Инсон ҳуқуқлари умумжаҳон декларациясида эътироф этилган бу ғоялар Конституциямизда ривожлантирилиб, инсон, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари олий қадрият деб эътироф этилган. Шу билан бирга, Асосий қонунимизда фуқаролар ўз ҳуқуқ ва эркинликларини амалга оширишда бошқа шахсларнинг, давлат ва жамиятнинг қонуний манфаатлари, ҳуқуқлари ва эркинликларига путур етказмасликлари шартлиги тўғрисидаги қоида ҳам ўз ифодасини топган.\nДемак, ҳар бир фуқаро Конституцияда мустаҳкамланган ҳуқуқ ва эркинликлардан фойдаланар экан, бошқаларнинг манфаатлари билан ҳам ҳисоблашмоғи лозим. Ушбу принцип конституциянинг бошқа моддаларида ҳам белгиланган. Масалан, 48-моддага кўра фуқаролар Конституция ва қонунларга риоя этишга, бошқа кишиларнинг ҳуқуқлари, эркинликлари, шаъни ва қадр-қимматини ҳурмат қилишга мажбурдирлар. Акс ҳолда ҳуқуқ ва бурчлар бир томонлама бўлиб қолади, яъни бировлар фақат ҳуқуққа, бошқалар эса фақат бурчга эга бўлади. Бу эса жамиятда адолат тамойилининг бузилишига олиб келади.\nЎзбекистонда шахс ва жамият манфаатининг устуворлиги ҳамда давлатнинг улар олдида жавобгарлиги Асосий қонунда мустаҳкамланган. Давлатнинг фуқаролар олдида масъуллиги демократик ҳуқуқий давлатнинг муҳим белгиларидан ҳисобланади.\nИнсоннинг энг муҳим ва муқаддас ҳуқуқларидан бири тинч яшаш ҳуқуқидир. Давлат ва жамиятнинг бурчи мазкур ҳуқуқни барча қонуний воситалар билан кафолатлашдан иборат. Мазкур ҳуқуқни амалга ошириш – давлат ва жамиятни демократлаштиришнинг энг муҳим шарти. Демократиянинг инсонпарварлиги ана шу билан белгиланади.\nИнсон ҳуқуқлари ва эркинликларини тантанали равишда эълон қилиш, Конституция ва қонунларда белгилаб қўйиш, сўзсиз бажарилишини кафолатлашнинг ўзи камлик қилади. Энг асосийси, ушбу ҳуқуқ ва эркинликларнинг амалга оширилишини таъминлашдир.\nДавлатимиз раҳбари томонидан илгари сурилган Ҳаракатлар стратегиясида ҳам юртимизда қонун устуворлигини таъминлаш, аҳолининг сиёсий-ҳуқуқий маданияти, ижтимоий фаоллиги, ҳуқуқий саводхонлигини ошириш муҳим аҳамият касб этиши ва ахборотлардан тўсиқларсиз, тўла-тўкис фойдаланиш инсон ҳуқуқ ва қонуний манфаатларининг ҳимоя қилинишида таъсирчан омил бўлиб хизмат қилиши алоҳида қайд этилган.\nЎзбекистонда ҳуқуқий демократик давлат ва эркин фуқаролик жамиятини ривожлантиришнинг энг асосий омили ҳам халқимизнинг миллий ва умуминсоний қадриятларга содиқлиги десак, янглишмаймиз. Шу сабабли инсонпарварлик, бағрикенглик, биродарлик тамойилларининг фақат қонунларда эмас, ҳаётда ҳам ўз ифодасини топиши бизнинг ютуғимиздир.\nЭркин ва обод турмушимизнинг ҳуқуқий пойдевори — Конституциямиз шу нуқтаи назардан барчамиз учун азиз ва муқаддас. Ўз тақдирини ватан тақдири билан чамбарчас боғлаган ҳар бир киши муқаддимасидан бошлаб сўнгги моддасига қадар истиқлол ва истиқбол руҳи, инсонпарварлик ва адолат ғояларига йўғрилган Конституциямизнинг мазмун-моҳиятини чуқур англамоғи зарур.


-Четлаб ўтиб кетаверамиз, – жавоб қилди Миртемир.\n-Умуман кундуз куни дам олиб, кечаси юриш керак. Менимча ана у дарахтзорга қадар борсакда, ўша ерда оқшомни кутсак.\n-Майли-ю… лекин касаба четидаги уйни кўраяпсизми? – деди Миртемир. – Томи бирор нарса билан қопланмаган. Ҳовлисининг ҳам девори йўқ. Бир ғариб одамнинг уйи. Ғариблар эса мард бўлади. Ўша ерга борамиз.\n-Заррача таҳлика бўлса ҳам четлаб ўтмоқ керак, – эътироз билдирди Аҳмад.\n-Таҳликани четлатиб яшаш қийин. У кутилмаганда келади. Тўғрироғи у ёнма-ён яшайди.\n-Демак фикрингиз қатъий, кеттик бўлмаса…\nҲовлига яқин келганларида бир кампир сигир соғаётганини кўришди. Миртемирннинг ёдига болалиги тушди. “Сариқ” лақабли сигирлари бор эди. Оёғини боғлаб, кейин соғардилар. Раҳматли онаси саҳар сигир оёғига ўралган ипни ушлаб туриш учун кимнидир уйғотиши керак эди. Болалар ўзаро навбат қилиб олишганди. Онаси эса кўпинча Миртемирни уйғотарди.\n-Тур болам, суянганим сан, сендан бошқасининг менга ёрдам бергиси келмайди. Ҳаммасини сотиб сенга едираман, – дерди онаси.\nБир куни сигир оёғидаги ипни тутиб тураркан, “Ростдан ҳам опаларимни сотасизми?” деб сўради.\n-Болам, қиз бировнинг моли. Сотсам-сотмасам чиқиб кетишади. Сотиш деган гап узоқ қишлоқларда бор. Биз эса ўзимиздан қўшиб берамиз. Қиз чиққан уй ҳувиллаб қолади, келин келган уй гувиллаб…\nОнасининг гапларни териб-териб, ширин овозда сўзлашига маҳлиё бўлиб, ип учини қўлдан чиқариб юборибди, “Сариқ” қарс этиб челакни тепиб юборди. Сесканиб кетган онаси орқага йиқилди.\n-Ҳа, ер ютгур, оёғинг синсин…, – деди аранг ўрнидан туриб.\nМиртемир эса қўрқиб қолганди. Бирдан иссиқ қўл бошини силади. Онаси уни бағрига босди.\n-Қўрқма болам, – деди. – Фақат оқшомги сут оз эди. Буни ҳам кўшиб бозорга олиб борардик. Энди ўзимиз ичамиз. Қаймоғи эса сеники…\nШу пайт “Сариқ”” Миртемирнинг онасини ҳам тепиб юборди. У эгилиб қолганди сигир яна тепди. Бу сафар она қабирғасини тутамлаганча “иҳ”-“иҳ”лаб ўтириб қолди. Миртемир охурга тираб қўйилган белкуракни олиб сигирнинг оёғига ура бошлади.\n-Урма болам, урма, жонивор қарғайди, қарғиши ёмон, урма, дея унинг қўлидан белкуракни олиб ўзи урди “Сариқ”ни. Кейин эса ёнига бориб бошини силади.\n-Жувонмарг бўлгур, нега бундай қиласан? Ё болангнинг ҳақини ҳеч кимга бергинг йўқми? Миртемир бузоқни ечиб юбор, болам, мен эгила олмаяпман. Ҳа, “Сариқ” бўлмай кет-а, қабирғамни синдирдингми, дейман?..\n…Миртемир сигир соғаётган кампирни орқадан онасига ўхшатди.\n-Оналар бир-бирларига ўхшайдилар, – деди сўнгра. – Аммо топдим. Бу янги гап, ёзиб қўйинг.\n-Оналар бир-бирларига ўхшайдилар, болалар эса йўқ, – қўшимча қилди Аҳмад. – Ёзиб қўйинг!\n-Ўзимга қолди ёзиш. Демак, шу ҳовлига кирамиз.\n-Аммо кирадиган дарвоза йўқ.\n-Фараз қиламиз. Камбағаллар фараз билан яшайдилар. Бу кампир ҳам ўз ҳовлиси, дарвозаси борлигини фараз қилади. Сўрамасдан киришга қўймайди…\nУлар кампир сут соғиб бўлгунча кутиб турдилар. “Ҳам серсут экан, хам ёввош” деб ўйлади Миртемир. Кампир бузоқни қўйиб юбориб, челакни қўлига олгач, уларни кўриб қолди.\n-Зимнамерми, дебман, – Келинглар. Бугун ерни ўлчаш учун зимнамер келиши керак эди-да. Вой, сен, болам, Миртемир эмасми, ҳа, ўша, телевизорда чиқадиган? Ҳа, айланиб кетай, қоқиндиқ, сени ҳам кўрадиган кун бор экан-а?\nУ Миртемирни худди ўз ўғлидек бағрига босиб, юзларидан чўлпиллатиб ўпди.\n-Кино олишга келдингми, болам? – деб сўради кампир.\n-Йўқ, онажон, ўзимиз кино бўлиб юрибмиз.\n-Вой, вой, уни қара товушлари айнан ўзи, ҳа, ҳа, ўзингсан, Миртемирсан… Нима бўлганда ҳам келганинг яхши бўлди. Худойимдан айланай, сени кўрсатди, менга. Шунақа дардим кўпки, кинога олсанг, ҳаммани йиғлатасан. Дарров ишга ўтдим. Кампир қалампирни эслатади, ҳам аччиқ, ҳам иштаҳа очар. Мен аччиқдан бошладим. Қани энагинам, уйга киринглар, ҳозир чой қўяман…\nКампир ичкарига кирар экан,\n-Бу ёғи қандай бўлди? – деди Аҳмад Миртемирга.\n-Ҳаммаси сценарий бўйича. Пешонага ёзилгани бўлади. Мен қаёқдан билардим, етмиш ёшли кампир бир кўришда танишини?!\n-Хуллас, чиқиб кетишимизга тобора эҳтимол озаймоқда.\n-Эҳтимол озайса, эҳтимоллар назарияси бор. Қозиқ бошига мушт келишини билганда балки қозиқ бўлмасди, агар қозиқ бўлиш эҳтимоли ўз қўлига берилганда.\n-Демак уйга кирамиз.\n-Сиз кираверинг, мен холага тушунтираман.\n-Ҳали ҳамма гапни айтасизми?\n-Айтиш керак. Бўлмаса…\nАҳмад ичкарига кираркан, Миртемир ошхона томонга юрди.\n-Энажон, ке, – деди кампир. – Бугун посёлкада маърака бор. Келганингни ҳаммага айтаман. Мен ҳам бир мақтанай. Бир пайтлар катта шаҳарга борганимда танишгандим, мени сўроқлаб келибди, деб айтаман…\nМиртемир бор гапни кампирга англатди. Сўнг:\n-Маъракада гапириб юрманг, кейин Сизни ҳам сўроққа тортишади, – деди.\n-Мени нима ҳам қилишарди? Бир оёғим гўрда бўлса?! Боя айтмасам ҳам энди айтаман! Каримов нима қилаётганини билиб олишсин. Кейинги вақтда кўринмай қолганингдан ҳам сезгандим. Ҳатто баъзи гаплар етиб келувди, аммо ишонмовдим. Қара-я ҳаммаси тўғри экан.\n-Энажон бизга ёрдамингиз керак.\n-Ёрдам сендан айлансин, болам. Аммо Каримов телевизорга чиқса, шунақа гапиради-ки, ҳаммани ишонтиради. Бутун айб атрофдигиларда экан, деб ўйлаб қоласан. Баъзан йиғлагудек бўлиб кетади. Аммо мен ишонмасдим. Ўзи йиғлагудек бўлса ҳам кўзи кулиб турарди. Кўзи одамни масхара қилаётганга ўхшарди. Ҳамма ҳам бир эмас. Ишонишади. Сен мажлисда бир нима деб юборган экансан, қанча гап-сўз бўлди. Бири тўғри айтди деса, бири маҳмадана экан, катталарнинг юзига “чопди” дейди. Булар ё катталарнинг, яъни ўзимизнинг посилкадаги катталарнинг хотинлари ё яқинлари. Аслида улар ҳам гапнинг гугурт қутисини биладилар, қачон ёниб, қачон ўчишини мендан яхши биладилар, аммо юзлари бошқа, ичлари бошқа. Қачон бошларига бир иш келса кўзлари очилади… Ҳа, майли, сизларга ана у иссиқ уйдан жой тўшаб берай, ухланглар. Ҳализамон зимнамир келади. Ўғлимга хам хабар юборай, келсин, бўлмаса бу зимнамир ҳаммаёқни ўлчаб, гаранг қилади.\nУйимни бузишмоқчи. Посилкага ярашмас эмиш. Буздирмайман девдим, томорқамни ўлчашга қўйдилар. Қани ичкарига кир, келиб қолса кўрмасин. Уларни гўрба-гўр этсам, маъракага бориб қайтаман. Бормасам “Лакки хола” нега келмади, ўлиб қолдими, деб шубҳа қилишади. Келиб ош дамлайман…\nМиртемир уйга кираётганда, кампирнинг “ваҳ” деб юборишидан чўчиб кетди.\n-Ваҳ, ваҳ, ваҳ, болам! Оёғинг қоншўрва бўлиб кетибди-ку! Ҳа, йигит йиқилгурлар-а! Бу бола сенларга нима қилди? Ҳақни айтсанг Ҳақдан ейсан, деганларидек бўлиб чиқди. Ҳозир тоғорада сув олиб келаман. Маргансофка ҳам бор. Ўзим ювиб қўяман…\nХола бир зумда тоғора кўтариб келди.\n-Қани оёғингни тиқ. Мен ўзим юваман.\n-Йўқ, энажон, ўзим…\n-Энажон деган тилингдан айланай, одам ўз энасига ҳам инонмайдими?\nМиртемирнинг кўзига ёш сели келди. Оёғига иссиқ сув тегишиданми ёки бу қақажон кампирнинг меҳриданми эриб кетди. Аммо ёш селининг йўлини тўсди. Худди кўзига хас киргани каби “Бир нарса кўзимга кирдиёв” деганди товуши титради. Лекин билдирмади. Кампир ўтириб олиб унинг оёғини юварди. Бир томондан ўзи хам юва бошлаганди, кампир:\n-Сен қўлингни кир қилма болам, азиз болам, – деб Миртемирнинг қўлини тоғорадан чиқарди.\nМиртемирнинг ёдига бувиси тушди. Боядан бери бу кампирнинг юзидаги меҳр кимнидир эслатаётганди. Ҳа, Анбар бувиси. Фақат бувиси оз гапирарди. Аммо жуда ўхшаб кетадиган томонлари кўп.\nҲар оқшом тоғорада иссиқ сув келтириб, Миртемирнинг оёқларини юварди. Олти ёшга қадар бувисиникида яшади. Шу қадар кўп ширин хотиралари борки, айтса биров ишонмайди. Олти ёшдаги гаплар эсда турадими, дейдиганлар қанча. Аммо Миртемир ҳатто бувисининг оёқ ювгандан кейин бармоқларини тортиб-тортиб қўйишига қадар эслайди.\nАнбар буви… оёқларини ювмоқда…\nКайфияти чоғлигиданми, оёқларини иссиқ сувда ювганданми, чарчаганиданми Миртемир тошдек қотиб ухлади. Бир пайт уйғонса, Аҳмад дераза пардасидан ташқарини пойлаяпти. Оқшом тушиб қолибди. Қадам товушлари, шовқин… Миртемир ҳам парда орасидан қараганди кўзи миршабга тушди. У супанинг устида у ёқдан бу ёққа, бу ёқдан у ёққа бориб келаётганди.\n-Сомонхона шу ер экан, – деди Аҳмад.\nМиртемир “Нега кутишаяпти? Марказга хабар қилишган бўлишса одам келишини кутишаяптими?” дея ўйлади. Аммо қандай хабар топишди? Наҳотки кампир оғзининг бир четидан қўйиб юборди? Йўқ, йўқ, ҳеч бўлиши мумкин эмас.\n-Кутамизми? Йўқ. Чиқамиз. Миршаб бир ўзи. У ҳам одам. Тушунтирамиз. Тушунмаса бошга келганини кўрамиз. Кутиш эса ваҳима.\n-Яхшилаб ўйлаб кўрайлик.\n-Ўн марта ўйласак ҳам, деворни тешиб чиқиб кетиш имконияти йўқ. Эшик эса битта. Барибир шу эшикдан чиқамиз. Қанча тез чиқсак, шунча яхши.\nМиртемир апал-тапал кийинди-да йўталганча “Биз уйғоқ” ишорасини берди. Милиционер эшитмади шекилли бориб келаверди.\n-Тўхтанг, – деди Аҳмад эшик томон юрган Миртемирга. – Хом иш қилиб қўймайлик. Балки милиционернинг хабари йўқдир? Балки унинг кампирда бирор иши бордир?\nМиртемир турган жойида қотиб қолди. Нега бу томонини ўйламадийкин? Дарвоқе, кампир ер ўлчовчилар келади деганди. Бирор гап чиққан бўлса-чи? Масалан, кампир уларни яқинлаштирмай қувган бўлиши мумкин!\n-Демак, демак, иккинчи эшик ҳам бор экан.\n-Изласалар учинчиси ҳам топилади, – деди жилмайиб Аҳмад. Шу пайт ташқаридан овоз келди.\n-Ҳов, Искандар, киравер, гулдур-гулдур овоз келаяпти. Уйғонга ўхшашади. Туришсин, ош тайёр.\n-Эна ноқулай бўлармикан, ўзингиз кирақолинг…, – деди миршаб\n-Биз ўзимиз чиқаяпмиз, – деди енгил овозда Миртемир.\n-Чиқманг, чиқманг, мен ўзим ичкарига кираман, – дея майор остонани ҳатлаб уйга кирди. – Ассалому алайкум, хавотир олманглар, ҳаммасидан хабарим бор. Ҳатто расмингиз ҳам келди. Катта мукофот қўйилган.\nМиртемир майор билан кўришаркан:\n-Қанча мукофот қўйишибди? – деди кулимсираб.\n-Йигирма милён сўм ва битта енгил машина, бунга қўшимча унвон…\n-Демак, сизни табрикласа бўлади, олинг шу пулни, машинани ва унвонни. Эвазига мана шу уйнинг томини шифер қилиб берасиз.\n-Миртемир ака, биз бундай ёлғонларга ишонсак ёки сотилсак, энг камида Ички ишлар вазирининг ўринбосари бўлардик. Томга келсак, энам истамайдилар. Янги уй қуриб қўйибман, бормайдилар.\n-Ростдан ҳам ўғилларимисиз?\n-Акс ҳолда бу ерда нима қиламан? Икки ўғилмиз. Укам совхозда, тракторчи. Мен сув олиб келай, қўлни ювинглар, ош тайёр.\n-Йўқ, узимиз ташқарига чиқамиз.\n-Ярим соатда бутунлай қоронғу бўлади, кейин чиқасиз. Шундай ҳам сизни болалар кўришибди.\n-Йўғе, қаерда кўришибди? – суҳбатга аралашди Аҳмад.\n-Ҳа, юқорида эски қабристон бор. Сизлар эътибор бермаган бўлишларингиз мумкин. Харобага айланган. Аммо тепаликдан ҳамма жой кўринади. Болалар мол боқиб юришган экан, узоқдан сизни кўришибди.\n-Худога шукурки йўқ. Аммо момойнинг уйига ўғри келди, деб айтишибди.\n-Сиз шунинг учун келдингизми?\n-Шу кунларда посёлкага ўғри оралаган. Икки-уч кишининг қорамолини олиб кетишди. Шу сабаб ҳамма ҳушёр. Хайриятки, бўлимга хабар келгач, ўзим йўлга чиқдим. Йигитларни юбормаганим яхши бўлибди. Энам ер ўлчовчилар келади, дегандилар, болалар балки адаштиргандир, деб ўйладим. Аммо кўнглим тинчимади. Бир хабар олайин, дедим.\n-Искандар, ўғлим, мендан ҳам кўп гапирасан-а? – ошхонадан кампирнинг овози келди.-Мен ошни суздим. Меҳмонларни катта уйга бошла, ўша ерда гаплашасизлар.\n-Кечирасиз, энамнинг исмлари нима? – деб сўради Миртемир миршабдан.\n-Бувимнинг исмлари ҳам Анбар эди. Боя “Бувимга ўхшарканлар” дея ўйлагандим, шунинг учун.\n-Бувингиз эмас, энангиз бу киши. Сизни шу қадар яхши кўрдиларки, телевизорда чиққан кунингиз байрам. Мен баъзи кўрсатувларингизни видеокасетага ёзиб олганман. Бизникига фақат шунинг учун борадилар.\n-Раҳмат. Кўнглим учун гапираяпсизу, аммо…\n-Аммо-паммоси йўқ, телевизор билан видеомагнитофонни олиб келаман, истасангиз уйга борамиз. Қоронғуда ҳеч ким танимайди.\n-Бўлмаса, марҳамат, қаршидаги уйга. Бу хонанинг икки эшиги бор. Бири ошхонага очилади бири бу томонга! – деди майор.\n-Эртага ҳам шу ерда қолинг, – деди майор. – Мен вазиятни ўрганаман. Шунга қараб план қиламиз. Худо хоҳласа эсон-омон чиқиб кетасиз.\n-Сиз ҳам “ватан хоини”га шерик бўлаяпсиз, – ҳазил қилди Миртемир.\n-Ўша битта одам ватан бўлса, мен хоинман. Аммо биз тушунган Ватан бошқа. Биз тушунган Ватан Сизни севади.\n-Раҳмат. Аммо биз йўлни давом эттиришимиз керак, – деди Аҳмад. – Мен ҳам кўп қолиб кетсам қидиришади. Қолаверса кундан-кунга босқи кучаймоқда. Қариндошларидан яқини, кейин дўсти бўламан. Қидиришлари аниқ.\n-Бизга ҳам буйруқ уч марта такрор келди. Ҳозир посёлкада расмингиз осиқлик. Демакки, ҳамма жойда шу ҳол. Бирор қишлоқ ё шаҳарга кирмасдан, тоғу тошдан юрмоқ керак. Машина, автобуслар ҳам хавфли. Чунки ҳайдовчиларга ҳам топшириқ берилган. Хуллас, Каримов сизни чиқариб юбормоқчи эмас.\n-Унда биз эртароқ йўлга чиқайлик. Кечаси юриб, кундуз дам оламиз.\nМайор узоқ ўйлаб турди-да:\n-Укамни чақирай. Трактори янги. Бахмалга қадар олиб борсин. Тракторни биров тўхтатмайди. Қолаверса унинг укамлигини ҳам билишади. Бахмалдан кейин қўшни жумҳуриятга яқин қолади. Ўтиб кетасизлар.\nМайор чиқиб кетди-да тез қайтди. Орадан ярим соат ўтмасдан трактор овози эшитилди. Миртемирлар кўзғалишаркан, Анбар хола тўн ва дўппи олиб чиқди.\n-Ўғлим, сенга атаганман буни. Тўнни ўзим тикканман. Дўппи эса водийдан келган.\n-Энажон, бизни уялтираяпсиз…\n-Ана улар уялсин, сени шу кўйга тушириб. Ҳа, уларга ҳам Худонинг атагани бор ҳали… Тўнни кийиб олсанг биров танимайди, ҳам иссиқ, ҳам совқотмайсан…\nУлар хайрлашарканлар Анбар хола кўзига ёш олди:\n-Энангни қайта кўра олмайсан… Қайда бўлсанг ҳам бошинг омон бўлсин, – деди ва Миртемерни қучоқлаб йиғлади.\n-Энажон секин, биров эшитиб қолмасин…\n-Ҳе, ўша бирор-мирорни ҳам…\nАнбар хола жаҳли чиққан бўлса-да, сўнгги сўзларини пичирлаб гапирди:\n-Сен кетгандан кейин ҳамма гапни ҳалойиққа айтаман, билиб қўйишсин.\n-Энажон, Искандар акага зиёни тегади. Илтимос, орамизда қолсин, – деди Миртемир.\nАммо кампир индамади…\nТрактор “сакрай-сакрай” илгарилаб борарди. Уч киши кичик кабинага аранг сиғишиб ўтиришгани учун бир зайилда “сакрардилар”. Тракторчи йигит камгап экан, икки соатда бир оғиз гапирмади. Миртемир буни оқшом чоғи безовта қилишгани, кун бўйи чарчаганидан бўлса керак, деб ўйлади ва хижолат чекди. Бир жойга бориб трактор тўхтади.\n-Акам шу ерга қадар дегандилар…\n-Бу ер қаер?-сўради Миртемир.\n-Йўл бўйлаб кетаверасизлар, бу ёғи тинч. Икки-уч соатда қўшни жумҳуриятга ўтасизлар. Чегарага яқин қолганда адрдан юринглар. У ерда кўзга кўринмаган яхши. Мана бу икки таёқни олинглар, ит деган нарса кўп бу ерларда, – деди у, – кейин хайрлашиш учун икки қўлини узатди. Қўлида бир нима бор эди.\n-Бу нима? – сўради Миртемир.\n-Ака, энам бердилар, олмасангиз бўлмайди, момой ният қилганлар, илтимос, мен келгунга қадар шуни ўйладим. Олмасангиз нима қиламан, деб ўйладим. Сиз энамни билмайсиз, гаплари икки бўлдими, тамом, олам омонат бўлади.\n-Аммо бизга пул керак эмас. Қолаверса шундай ҳам бошга қадар қарзга ботдик, энангиз, акангиз олдида… Энди…\n-Ака, кўп эмас, беш юз сўм. Ўнта нон бермайди бу пулга, қадри йўқолди пулнинг. Аммо энам нафақа пулидан йиққанлар. Майда сўмликлар бўлгани учун кўп кўринаяпти.. Мен ҳам энамга буни тушунтирдим. Лекин “Майли, ўнта бўлса ҳам нон олади, ўзим берардиму хафа бўлишади деб аканг қўймади”, дедилар.\nТракторчи ўжар чиқиб қолди. Охири Миртемир:\n-Илгариги шароитда олсак пора бўларди, ҳозирги ҳолимизда гуноҳи бўлмаса керак, – деди-да пулни олди. – Майли, ишқилиб бу яхшиликларни, бу қарзни қайтариш имконини берсин.\n-Илоҳи омин, – деди тракторчи ва югуриб кабинага чиқди. У жўнаб кетгандан кейин Аҳмад:\n-Пул ўзиники. Аммо…\n-Уйда кампирдан “Эна пулингиз борми?” деб сўраганини эшитиб қолдим. Йўлга чиқаётгани учун чўнтагим қуруқ бўлмасин, деб ўйлаяпти шекилли дея тушундим.\n-Балки кампир унга ҳам бергандир?..\n-Йўқ, беш юз деганини ҳам эшитдим. – Локатор бўлинг-е… Лекин нега берди пулни?\n-Яна қайтиб келишингизга умид боғлади.\n-Ҳа, бу хонадонга албатта келаман, аммо исмини ҳам сўрамабмиз.\n-Ҳечқиси йўқ. Искандарнинг укаси, Турсунбой…, – деди Аҳмад.\nУлар таёқларини елкага қўйиб қоронғулик қўйнига шўнғидилар. Осмоннинг олис нуқталарида кўринаётган юлдузлар ҳам улар билан йўлчиликка чиққан каби “юриб борарди”. Аммо ой кўринмасди. Ҳар ҳолда қайси бир булут тўдасининг ортида қолган бўлса керак. Дарвоқе, тун узоқ. Ойнинг эса чиқиши, кўриниши муқаррар.\n« Тарих сабоқлари Требование »


Ўзбекистон ҳукумати Тошкент шаҳридаги давлатга тегишли йўловчи ташиш транспорти ташкилотларининг кўрган зарарларини тўлаб бермоқда.\nХусусан, Вазирлар Маҳкамаси қарорига асосан, “Тошшаҳартрансхизмат” АЖнинг қарийб 39 миллиард сўм, “Тошкент метрополитени” УКнинг эса 9 миллиард сўмликдан ортиқ харажатлари давлат ҳисобидан қопланади.\nҚарорда билдирилишича, мазкур ташкилотларнинг бу зарарлари 2018 йил ва жорий йилнинг биринчи чораклари давомида юзага келган.\nТаъкидлаш керакки, бу маблағлар мазкур ташкилотларнинг ёқилғи ва электр энергияси бўйича юзага келган қарздорликларини сўндиришга йўналтирилади.\nБу хабарни ўқир экансиз, “Наҳотки, хусусийлар фойда билан ишлайдиган секторда давлатга тегишлилари фақат зарар кўради, ахир йўл ҳақи бир хил-ку?” ёки “Хусусийларнинг ҳам зарари қоплаб бериладими?” каби саволлар пайдо бўлиши табиий.\nҲали йўловчи ташиш билан шуғулланувчи хусусий фирмалар давлат томонидан субсидияланиши ҳақида эшитмаганмиз. Демак, улар фойда билан ишлайди.\nУнда давлатга тегишли бундай корхоналар зарар билан ишлашига сабаб нима?\n“Мен агар кунига уйимга 200 минг сўм олиб кирмасам, бу автобусни ҳайдамайман. Чиптачим ҳам 100 минг ишлайди камида”, дейди “Элтуз” билан суҳбатлашган ҳайдовчилардан бири.\nУнинг айтишича, ҳеч қайси ҳайдовчи фақат ойлик маошга ишламайди. Улар давлатга топширганидан ташқари ўз чўнтагини ҳам унутмайди.\nХусусий фирмалар ҳайдовчиларига эса муайян миқдордаги кунлик тушумни топшириш мажбурияти бор. Улар шу суммани ишлаб топмаса, ёнидан бўлса ҳам тўлаши керак. Бу сумма хусусий фирманинг харажатларини қоплаб, фойда кўрадиган даражада белгиланган.\n“Энди тасаввур қилинг-чи, давлатга тегишли автосаройларда ишлайдиганлар томонидан қанча тушум талон-тарож қилинаётган экан. Кунига юзлаб миллион сўм”, дейди соҳага алоқадор манба “Элтуз билан суҳбатда.\nУнинг таъкидлашича, бу маблағнинг муайян бир қисми мазкур автосаройларнинг раҳбарлари чўнтагига тушади. Шу боис, бу тизимдан давлат зарар кўраверади.\n“Давлат бу зарарни қоплаш қарорини йўл ҳақи тарифлари ўсиб кетишига йўл қўймаслик зарурати билан асослайди. Ҳолбуки, хусусий фирмалар шу тариф бўйича ишлайди, аммо зарар кўрмайди.\nДемак, муаммо илдизи мавжуд тарифда эмас, балки маблағларнинг талон-тарож қилинаётганида”, дейди “Элтуз” манбаси.\nУнинг фикрича, муаммони ҳал этишнинг йўлларидан бири барча йўловчи ташиш ташкилотларини хусусийлаштириш бўлиши мумкин. Аммо қатнов жадвалларига риоя этилишини қатъий назорат қилишга тўғри келади.\n“Акс ҳолда хусусий фирмалар ҳайдовчилари йўловчи кам пайтларда шунчаки юрмай қўя қолади”, дейди манба.\ndata-title="Хусусийлар фойда келтиради, давлатники фақат зарар" data-description="
Ўзбекистон ҳукумати Тошкент шаҳридаги давлатга тегишли йўловчи ташиш транспорти ташкилотларининг кўрган зарарларини тўлаб бермоқда.